Diari Oficial de la Generalitat Valenciana


Sumari del DOGV 6295, del 23-06-2010 (2010/6660)

RESOLUCIÓ de 3 de juny del 2010 del director general de Justícia i Menor de la Conselleria de Justícia i Administracions Públiques per la que es resol inscriure el Col·legi Professional de Tècnics Superiors Sanitaris de la Comunitat Valenciana i els seus Estatuts, disposant la seua publicació en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6295

Data del DOGV
:   23-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6660


Data del document
:   03-06-2010

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * legislació
    * professió sanitària
    * col·legi professional

RESOLUCIÓ de 3 de juny del 2010 del director general de Justícia i Menor de la Conselleria de Justícia i Administracions Públiques per la que es resol inscriure el Col·legi Professional de Tècnics Superiors Sanitaris de la Comunitat Valenciana i els seus Estatuts, disposant la seua publicació en el Diari Oficial de la Comunitat Valenciana. [2010/6660]  
Vist l'expedient d'inscripció col·legial instruït a instància del Col·legi Professional de Tècnics Superiors Sanitaris de la Comunitat Valenciana, en el que sol·licita la seua inscripció i la dels seus Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, atenent als següents  
FETS  
Primer. Mitjançant Una Llei 4/2008, de 15 de maig de la Generalitat, es va crear el Col·legi Professional de Tècnics Superiors Sanitaris de la Comunitat Valenciana establint-se en la seua Disposició Transitòria Única, apartat 2n, que "L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Professional de Tècnics Superiors de la Comunitat Valenciana?", així mateix el seu apartat 3r estableix que "L'Acta de l'Assemblea Constituent es remetrà a la Conselleria de Justícia i Administracions Públiques o òrgan competent en matèria de col·legis professionals i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Comunitat Valenciana".   
Segon. Amb data 21 de novembre de 2008, D. Juan Felipe Rodríguez Ballesta, en qualitat de president de la Junta de Govern del Col·legi Professional de Tècnics Superiors de la Comunitat Valenciana, va sol·licitar la inscripció dels Estatuts del Col·legi.  
Tercer. El text dels Estatuts del Col·legi Professional de Tècnics Superiors Sanitaris de la Comunitat Valenciana va ser aprovat en les Assemblees Generals de dates 8 i 29 de gener del 2010, segons certificat lliurat el dia 4 de març del 2010 per la secretària del Col·legi, Sra. Antonia Reviriego Ferrera, amb el vistiplau del president D. Juan Felipe Rodríguez Ballesta.  
Quart. Després de les oportunes esmenes, en data 14 d'abril del 2010, el Col·legi Professional de Tècnics Superiors de la Comunitat Valenciana va presentar la Redacció definitiva dels seus Estatuts aprovada, segons certificat lliurat el dia 4 de març del 2010 per Dª. Antonia Reviriego Ferrera, en la seua condició de secretària del Col·legi, amb el vistiplau del president, D. Juan Felipe Rodríguez Ballesta.   
Quint. El nou text dels Estatuts figura com a annex a la present resolució, donant-se ací per reproduït.  
FONAMENTS DE DRET   
Primer. La documentació aportada conté tots els extrems exigits per la Llei 6/1997, de 4 de desembre, de Consells i Col·legis Professionals de la Comunitat Valenciana, i pel Decret 4/2002, de 8 de gener, pel que s'aprova el Reglament de desplegament de la mateixa, per a procedir a la inscripció de l'esmentat Col·legi en el Registre de Col·legis Professionals i de Consells Valencians de Col·legis Professionals de la Comunitat Valenciana.  
Així mateix, revisats els Estatuts del Col·legi Professional de Tècnics Superiors Sanitaris de la Comunitat Valenciana, estos contenen totes les determinacions exigides per l'article 10 de l'esmentada Llei, si bé resulta procedent un canvi de redacció de l'article 48, apartat 4 dels mateixos, en virtut del control de legalitat atribuït a esta Conselleria consistent en la substitució del terme «socis" per «col·legiats", en atenció a garantir la correcció tècnica de l'expressió.  
Segon. El text estatutari ha sigut aprovat amb els requisits i formalitats previstos en el dit article i en els propis Estatuts del Col·legi.  
Tercer. Als efectes previstos en l'article 21 del Decret 4/2002, de 8 de gener, del Consell pel qual s'aprova el Reglament de desplegament de la Llei 6/1997, de 4 de desembre de la Generalitat Valenciana, de Consells i Col·legis Professionals, l'expedient ha sigut tramitat pel Servici d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-lo l'article 6.1 de l'Esmentada Llei 6/1997, tenint en compte allò que s'ha previst per la Disposició Final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel que s'estableix l'estructura orgànica bàsica de la Presidència i de les conselleries de la Generalitat, i pel Decret 206/2009, de 13 de novembre, del Consell, pel que s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.   
Vistos l'article 36 de la Constitució Espanyola i l'article 49.122ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel que s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
Primer  
Inscriure al Col·legi Professional de Tècnics Superiors Sanitaris de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana amb el número 109 de la Secció Primera.  
Segon  
Inscriure els Estatuts del Col·legi Professional de Tècnics Superiors Sanitaris de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana.  
Tercer  
Publicar la present resolució en el Diari Oficial de la Comunitat Valenciana.  
Contra la present resolució que posa fi a la via administrativa, es podrà interposar, potestativament, recurs de reposició davant del mateix òrgan que hi ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció contenciosa administrativa, sense perjuí que s'utilitze qualsevol altra via que es considere oportuna.   
València, 3 de juny del 2010.- El director general de Justícia i Menor: Antonio Gastaldi Mateo.  
ESTATUTS DEL COL·LEGI PROFESSIONAL DE TÈCNICS SUPERIORS SANITARIS DE LA COMUNITAT VALENCIANA  
TÍTOL I  
DISPOSICIONS GENERALS  
Article 1. Denominació i competència  
La denominació serà la de Col·legi Professional de Tècnics Superiors Sanitaris de la Comunitat Valenciana; la denominació abreujada serà la de COPTESSCV. El domicili social es fixa a Alacant, amb domicili a efectes postals en l'apartat de correus 4321, de 03894 Alacant, i a efectes físics a l'avinguda de Loring, s/n 03596 Alacant. Tot això sense perjudici de la possibilitat de canvi per part de l'Assemblea General. El Col·legi Professional exerceix les seues funcions a tot l'àmbit territorial de la Comunitat Autònoma Valenciana. El Col·legi Professional podrà tindre fins a 3 delegacions, amb seus i domicili a València, Alacant i Castelló. L'Assemblea General decidirà, en el seu moment, la composició dels òrgans d'aquestes delegacions; així com també la modificació de les seus, si fa el cas, per a una reestructuració estatutària.  
Els presents Estatuts tenen com a objecte regular l'organització i actuació del Col·legi Professional de Tècnics Superiors Sanitaris de la Comunitat Valenciana, segons el que estableixen les disposicions legals sobre la seua creació i de conformitat amb la legislació vigent sobre col·legis professionals: Llei 2/1974, de 13 de febrer; Llei 7/1997, de 14 d'abril, de Mesures Liberalitzadores del Sòl; Llei 6/1997, de 4 de desembre, de Col·legis Professionals de la Comunitat Valenciana, així com per les legislacions estatals, autonòmiques i comunitàries, que l'afecten i dins de l'observança del que disposa la Llei 44/2003, de 21 de novembre, d'Ordenació de les Professions Sanitàries.  
Article 2. Definició  
El Col·legi Professional de Tècnics Superiors Sanitaris de la Comunitat Valenciana, és l'organització professional en què s'integren, amb caràcter obligatori, els tècnics superiors de: Laboratori de Diagnòstic Clínic, Imatge per al Diagnòstic, Anatomia Patològica-Citologia, Radioteràpia, Ortoprotètica, Documentació Sanitària, Salut Ambiental, Dietètica, Audiologia Protètica (Audiopròtesi) i els tècnics especialistes en Medicina Nuclear, que exercisquen la seua professió de forma principal a la Comunitat Valenciana. Així mateix, s'integren els tècnics especialistes amb les anteriors titulacions de Laboratori, Radiodiagnòstic, Anatomia Patològica, Radioteràpia, Salut Ambiental, Dietètica i Nutrició, Documentació Sanitària i Audiopròtesi.   
Aquells tècnics superiors titulats, provinents de països de la Unió Europea, que hagen obtingut la seua homologació a Espanya, quedaran també integrats en aquest Col·legi Professional.  
Així també, queden inclosos aquells professionals sanitaris que hagen obtingut una equiparació, homologació o reconeixement legal sobre la base de la normativa estatal i/o autonòmica.   
Article 3. Principis essencials  
Són principis essencials de la seua estructura interna i del seu funcionament: la igualtat dels seus membres; l'elecció democràtica dels seus òrgans de govern i la seua llibertat d'actuació, dins del respecte a les lleis.  
TÍTOL II  
FINALITAT I FUNCIONS  
Article 4. Naturalesa   
El Col·legi Professional de Tècnics Superiors Sanitaris de la Comunitat Valenciana és una corporació de dret públic, de caràcter representatiu dels interessos professionals i socials, amb personalitat jurídica pròpia i gaudeix de plena capacitat per a obrar en el compliment dels seus fins i l'exercici de les seues funcions. Podrà adquirir a títol onerós o lucratiu, alienar, vendre, gravar, posseir i reivindicar qualsevol classe de béns, contraure obligacions i, en general, ser titular de qualsevol classe de drets, executar o suportar qualsevol acció judicial, reclamació o recursos en totes les vies i jurisdiccions.  
Article 5. Facultats   
Amb l'acord previ de la Junta de Govern, correspon al president del Col·legi, l'exercici de la facultats establides en el punt anterior, llevat dels actes de disposició dels béns del Col·legi, per als quals s'exigirà, a més, ratificació de l'Assemblea General.  
Article 6. Representació   
El Col·legi Professional exercirà, en tot cas, la representació col·lectiva i oficial de les professions de tècnic superior de Laboratori de Diagnòstic Clínic, d'Imatge per al Diagnòstic, d'Anatomia Patològica-Citologia, en Radioteràpia, d'Ortoprotètica, de Documentació Sanitària, de Salut Ambiental, de Dietètica, d'Audiología Protètica (Audiopròtesi), així com el de tècnic especialista en Medicina Nuclear, a l'àmbit professional de la Comunitat Valenciana, i aquells professionals sanitaris que tinguen reconegudes les mateixes funcions per equiparació, habilitació, homologació o dret adquirit per norma legal.   
La representació legal del Col·legi Professional de Tècnics Superiors Sanitaris de la Comunitat Valenciana, tant en judici com fora d'aquest, correspon al seu president, qui es trobarà legitimat per a atorgar poders generals o especials a procuradors i advocats o qualsevol classe de mandatari, i delegar en el vicepresident, amb l'acord previ de la Junta de Govern. Així mateix, podrà ostentar la representació legal del Col·legi Professional qui legalment el substituïsca.  
Article 7. Fins  
El Col·legi Professional de Tècnics Superiors Sanitaris de la Comunitat Valenciana assumeix, al seu àmbit territorial, totes les competències i funcions que la legislació vigent atorga, així com les que d'una manera expressa li pot delegar l'administració, per tal de complir amb els seus objectius de cooperació en la salut pública i prevenció, suport, tractament i assessorament al diagnòstic clínic, ordenació de l'exercici professional de les funcions tecnicoassistencials de cada una de les titulacions de tècnic superior, i la garantia de l'exercici ètic i de qualitat i excel·lència d'aquestes.  
En aquest sentit, es defineixen com a finalitats essencials del Col·legi Professional:  
a) Assumir la representació i defensa de les professions esmentades, i els interessos professionals de les persones col·legiades, en congruència amb els interessos generals de la societat; la formació professional permanent dels professionals; l'ordenació a l'àmbit de la Comunitat Valenciana de l'exercici de les diferents professions dins del marc legal i col·legial establit.  
b) Ordenar l'exercici de la professió; vetlar perquè s'exercisca d'acord amb criteris deontològics, dins del marc legal i col·legial establit, i amb respecte als drets dels particulars.  
c) Participar en l'elaboració dels plans d'estudi; informar de les normes d'organització dels centres docents corresponents a la professió; mantindre permanent contacte amb aquests; crear, mantindre i proposar l'homologació dels mitjans que es puguen establir per a facilitar l'accés a la vida professional de les noves persones titulades en l'àmbit de la Unió Europea; organitzar cursos i activitats per a la formació, perfeccionament i carrera o desenrotllament professional.  
d) Procurar que l'exercici professional responga, tant en nombre de professionals com en qualitat, a les necessitats la societat.  
TÍTOL III  
DE LA COL·LEGIACIÓ I ELS COL·LEGIATS  
CAPÍTOL I  
De la col·legiació  
Article 8. Àmbit personal  
1. La prèvia incorporació al Col·legi Professional de Tècnics Superiors Sanitaris serà requisit indispensable per a l'exercici d'aquesta professió a la Comunitat Autònoma Valenciana, en els termes de la normativa bàsica estatal en matèria de col·legis professionals i del que disposen els articles 3, 4 i 12 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana; així com en la disposició addicional única de la Llei 4/2008 de 15 de maig, de la Generalitat de creació del Col·legi Professional de Tècnics Superiors Sanitaris de la Comunitat Valenciana.  
Així mateix, tindrà dret a ser admés qui ostente la titulació requerida o equivalent, i reunisca les condicions assenyalades estatutàriament.  
2. Són fins essencials d'aquest Col·legi Professional: l'ordenació de l'exercici de les professions esmentades, la representació institucional exclusiva d'aquestes; la defensa dels interessos professionals dels col·legiats i la protecció dels interessos dels consumidors i usuaris dels serveis dels seus col·legiats, tot això sense perjudici de la competència de l'administració Pública per raó de la relació funcionarial.   
3. Els tècnics superiors sanitaris no exercents podran incorporar-se al Col·legi Professional, sempre que complisquen amb la resta dels requisits per a la col·legiació. Així mateix, podran sol·licitar, si estigueren operatius i fóra pertinent, els avantatges econòmics que pogueren haver per a aquests casos i, si fa al cas, es regularan en el Reglament de Règim Intern.  
Article 9. Incorporació  
1. La prèvia incorporació al Col·legi Professional de Tècnics Superiors Sanitaris serà requisit indispensable per a l'exercici de les funcions tècniques i assistencials de les titulacions respectives, de prevenció, suport, tractament i assessorament al diagnòstic clínic, així com de com mantindre una vida saludable.   
2. Podran integrar-se en el Col·legi Professional de Tècnics Superiors Sanitaris de la Comunitat Valenciana, tots els tècnics superiors/especialistes de la branca sanitària, enumerats en els articles 2 i 6 anteriors, i habilitats o equivalents. Així mateix, tots aquells titulats, les titulacions dels quals hagen sigut equiparades a la de tècnics superior, i aquell personal que estiga realitzant funcions de tècnic superior sanitari sota l'empara legal normativa.  
Els estrangers podran incorporar-se al Col·legi Professional de Tècnics Superiors Sanitaris de la Comunitat Valenciana, quan les seues titulacions hagen obtingut el reconeixement i homologació per l'autoritat competent, sense perjudici del que resulte de l'aplicació de la normativa de la Unió Europea en aquesta matèria, tot això amb respecte al principi de col·legiació única establit en la legislació bàsica estatal en matèria de col·legis professionals i en la legislació autonòmica sobre Consells i Col·legis Professionals de la Comunitat Valenciana.  
Article 10. Condicions d'incorporació  
1. Són condicions necessàries per a obtindre l'alta com col·legiat:  
a) Ostentar la titulació legalment requerida per a l'exercici de qualsevol de les professions enumerades, amb anterioritat, en aquests Estatuts.  
b) No trobar-se inhabilitat o incapacitat legalment per a l'exercici professional.  
c) No trobar-se suspés en l'exercici professional per sanció disciplinària col·legial.  
d) Abonar els corresponents ingressos i quotes de col·legiació.  
e) Acreditació fefaent de la seua identitat i titulació.  
f) Domicili a la Comunitat Autònoma Valenciana, bé siga per exercici professional o per residència física.  
La condició a) s'acreditarà mitjançant l'aportació del corresponent títol oficial o còpia acarada/confrontada oficialment d'aquest. A falta de títol pot aportar-se la còpia de la sol·licitud de títol oficial. En el cas de professionals estrangers s'acreditarà també amb el certificat d'homologació per a l'exercici a Espanya.  
La condició b) s'acreditarà per declaració jurada del professional  
La condició c) es farà constar, llevat que es tracte de primera col·legiació, per certificat del Col·legi de procedència, quan n'hi haguera.  
La condició d), mitjançant original o còpia autèntica del document d'ingrés en el compte del Col·legi.  
La condició e), mitjançant còpia acarada/confrontada del DNI o passaport, i del títol oficial o equivalent.  
La condició f), mitjançant certificat de la Tresoreria Territorial de la Seguretat Social; còpia de contracte laboral; certificat d'empresa que així ho acredite; certificat d'empadronament o registre de societat professional.  
Es declararan o acreditaran la resta de dades que hagen de constar al Registre del Col·legi.  
El sol·licitant farà constar si es proposa exercir la professió, el lloc en què va a fer-ho i la modalitat de l'exercici.  
2. La junta de Govern resoldrà les sol·licituds de col·legiació, que es presentaran per escrit d'acord amb el model aprovat i tres fotografies mida de carnet, en el termini com a màxim d'un mes, i podrà denegar-les quan s'incomplisquen les condicions fixades en l'apartat anterior. La resolució podrà deixar-se en suspens per a esmenar errors o carències i procedir a les comprovacions procedents per a verificar la seua legitimitat i suficiència.  
3. La Secretaria podrà expedir un certificat de col·legiació provisional amb una validesa d'un mes, prorrogable per un altre mes.  
Article 11. Denegació de la col·legiació  
1. La sol·licitud de col·legiació serà denegada quan:  
a) Quan els documents presentats amb la sol·licitud d'ingrés no siguen suficients u oferisquen dubtes sobre la seua legitimitat, i no s'hagen completat o esmenat en el termini assenyalat a aquest efecte, o quan el sol·licitant haja falsejat les dades o documents per a la seua col·legiació. En aqueix cas a més el Col·legi Professional podrà prendre les mesures legals pertinents.  
b) Si fóra el cas, quan el peticionari no haguera satisfet les quotes de col·legiació en el seu Col·legi Professional d'origen.  
c) Quan haguera patit alguna condemna per sentència ferma que li inhabilite per a l'exercici de la professió.  
d) Per expulsió decretada en resolució disciplinària sancionadora, esdevinguda ferma.  
2. Si en el termini previst, la Junta de Govern acordara denegar la col·legiació pretesa, ho comunicarà a l'interessat assenyalant la data de l'acord denegatori, fonaments d'aquest i els recursos i terminis per a aquests que siguen pertinents.  
3. En el termini d'un mes, comptador a partir de l'endemà a aquell en què tinga lloc la notificació o publicació de l'acord denegatori, l'interessat podrà interposar recurs potestatiu de reposició davant de la Junta de Govern del Col·legi o bé recórrer davant de la jurisdicció contenciosa administrativa, en el termini de dos mesos, computat des de l'endemà de la notificació.  
Article 12. Pèrdua de la condició de col·legiat/ada  
1. La condició de col·legiat/ada se perdrà per les causes següents:  
a) Defunció.  
b) Inhabilitació o incapacitat legal i/o judicial  
c) Per separació o expulsió del Col·legi, acordada en expedient disciplinari  
d) L'admissió de la baixa voluntària, justificada per cessament de l'exercici professional.  
e) No haver abonat la quota col·legial o altres aportacions establides pels òrgans de govern corporatius durant un any.  
2. Perquè la baixa forçosa per incompliment de les obligacions econòmiques siga efectiva, hi caldrà la instrucció d'un expedient sumari que comportarà un requeriment escrit a l'afectat perquè, dins del termini d'un mes, es pose al corrent dels descoberts. Passat aquest mes sense compliment, es prendrà l'acord de baixa, que haurà de notificar-se de forma expressa a l'interessat.   
Durant el temps en què es produïsca la situació d'impagament de les quotes, s'entendrà suspesa la condició de col·legiat, i no es podrà, en conseqüència, gaudir dels beneficis socials establits per als col·legiats.  
3. La pèrdua de la condició de col·legiat no el lliura del compliment de les obligacions vençudes i no satisfetes. Per a això el col·legi recorrerà a les vies legals que crega oportunes, inclosa la judicial.  
Article 13. Reincorporació al Col·legi  
1. La reincorporació al Col·legi requereix les mateixes normes que la incorporació, i el sol·licitant haurà d'acreditar, si cal, el compliment de pena o sanció, quan aquesta haja estat el motiu de la baixa.  
2. Quan el motiu de la baixa haja estat la falta de pagament de les quotes o aportacions, el sol·licitant haurà de satisfer les quotes o aportacions pendents de pagament, així com la quota de reincorporació vàlidament establida pels òrgans col·legials per a aquests casos.  
3. Quan el motiu siga que el sol·licitant haja prèviament sol·licitat la baixa, haurà de satisfer la quota de reincorporació per a aquests casos, si és que n'hi ha.  
Article 14. Inscripció, distincions i premis  
1. Els col·legiats/ades podran figurar inscrits/ites com:  
a) Exercents: són aquelles persones naturals que, reunint totes les condicions exigides, hagen obtingut la incorporació al Col·legi Professional i exercisquen la professió regularment.  
b) No exercents: les persones naturals que hagen obtingut la incorporació al Col·legi i no exercisquen la professió.  
2. El Ple de la Junta de Govern del Col·legi Professional de Tècnics Superiors Sanitaris de la Comunitat Valenciana-COPTESSCV, serà l'encarregat d'aprovar la concessió de distincions i premis a col·legiats/des i a tercers que hagen realitzat una labor rellevant i meritòria a favor de la professió.  
CAPÍTOL II  
Drets i deures dels professionals col·legiats  
Article 15. Drets dels col·legiats  
Són els seus drets:  
a) Exercir la professió en cada una de les diferents titulacions que corresponga en cada cas.  
b) Exercir labors d'assessorament, projectes i informes sobre qualsevol aspecte de la professió, sempre d'acord amb el perfil professional específic i les competències professionals que es deriven del currículum formatiu oficial, i la resta de normativa a aplicar.  
c) Exercir la docència al seu nivell.  
d) Exercir la investigació.  
e) Fomentar, crear i participar en campanyes de difusió en l'àmbit sanitari i educatiu.  
f) Participar en el govern del Col·legi formant part de les assemblees i exercint el dret a instar la seua convocatòria, a formular a la mateixa proposicions, esmenes, mocions de censura, i precs i preguntes, i elegir i ser elegit per als càrrecs directius, tot això en les formes i condicions previstes en aquest Estatut.  
g) Utilitzar les dependències col·legials tal com es regule i beneficiar-se dels serveis, programes i altres avantatges que el Col·legi pose a la seua disposició.  
h) Utilitzar l'anagrama o logotip del Col·legi en la seua identificació personal i professional, sota l'autorització prèvia dels òrgans de govern.  
i) Ser assessorat o defensat pel Col·legi, en totes les qüestions que se susciten, relatives als seus drets i interessos legítims, conseqüència d'un recte exercici professional. La Junta de Govern decidirà els assumptes en què els costes i les despeses del procediment seran assumits pel Col·legi.  
j) Dirigir-se als òrgans de govern i formular suggeriments, propostes, peticions i queixes.  
k) Accedir a la documentació del Col·legi, obtindre certificats dels documents i actes col·legials que els afecten personalment, i rebre informació puntual sobre qüestions d'interés relacionades amb cada una de les titulacions oficials representades al Col·legi, i els seus àmbits d'aplicació.  
l) Pertànyer als programes de previsió i protecció social que s'establisquen  
m) Exercir el dret de recurs contra acords i resolucions dels òrgans col·legials.  
n) Afirmar la seua condició de col·legiat i disposar d'un carnet que així ho acredite.  
o) Que el Col·legi vetle per la protecció dels col·legiats, segons el que estableixen les lleis.  
p) Crear agrupacions representatives d'interessos professionals en el si del Col·legi, dins del marc d'aquests Estatuts, amb sotmetiment, en tot cas, als òrgans de govern.  
q) Qualsevol altre dret establit per les lleis o pels òrgans col·legials.  
r) La pertinença al Col·legi Professional no limitarà l'exercici dels drets de sindicació i associació, constitucionalment protegits, tal com estableix la legislació autonòmica i estatal vigent.  
Article 16. Deures dels col·legiats  
a) Complir les prescripcions contingudes en aquests Estatuts, en els reglaments interns que els desenrotllen i en els acords que el Col·legi adopte.  
b) Pagar en els terminis establits les quotes i drets, tant ordinaris com extraordinaris, que hagen estat aprovats pel Col·legi per al seu sosteniment o creixement.  
c) Observar la deontologia professional.  
d) Informar el Col·legi dels canvis en les seues dades personals i professionals, en un període no superior a deu dies hàbils, des del moment del canvi.  
e) Comunicar al col·legi qualsevol acte d'intrusisme o actuació professional irregular.  
f) Observar en el Col·legi la disciplina adequada i entre els col·legiats els deures d'harmonia professional, i evitar tot tipus de competències il·lícites.  
g) Informar el Col·legi dels fets i les circumstàncies que puguen incidir en la vida col·legial o en l'exercici de la professió.  
h) Exercir fidelment els càrrecs col·legials per als quals siga elegit.  
i) Participar en les assemblees generals del Col·legi, llevat de causa inevitable.  
j) La publicitat està permesa sota les restriccions següents:  
A. Haurà d'atindre's al que disposa la normativa sobre aquesta.  
B. Atindre's a la dignitat de la professió  
C. Ser veraç i respondre a uns coneixements, experiència i reputació demostrats.  
Article 17. Abstenció dels col·legiats  
A més de les prohibicions que puguen arreplegar-se en les normes deontològiques de rigorosa observança, i d'allò que s'ha establit en aquests Estatuts, tot col·legiat s'abstindrà de:  
a) Tolerar o encobrir, en qualsevol forma, qui sense títol habilitant exercisca les funcions dels tècnics superiors sanitaris.  
b) Prestar-se a impartir, figurar, promocionar o participar en cursos de formació o altres mètodes, que induïsquen a l'intrusisme professional.  
c) Desviar pacients de consultes públiques de qualsevol índole cap a consultes particulars, amb fins interessats.  
CAPÍTOL III  
Principis bàsics reguladors de l'exercici de la professió  
Article 18. Principis bàsics   
1. Els principis bàsics del tècnic superior sanitari han d'estar orientats a un comportament efectiu com a professional sanitari titulat, les àrees d'actuació del qual són: la imatge per al diagnòstic, anàlisis clíniques, anatomia patològica & citologia, radioteràpia, salut ambiental, medicina nuclear, ortopèdia, dietètica i nutrició, documentació sanitària clínica, audiopròtesi, hematologia-hemoteràpia, hemodonació i transfusió, laboratoris i centres d'investigació, dietoteràpia, radioprotecció, microbiologia, fertilitat i reproducció humana, salut pública, trofologa, higiene dels aliments?. i totes aquelles àrees relacionades amb cada una de les diferents titulacions oficials corresponents a cada àmbit especialitzat.   
2. L'objectiu específic del tècnic superior, en cada una de les seues titulacions, és: informar, assessorar, preparar, realitzar i validar els procediments tècnics i assistencials, així com tractar i adaptar órtesis, pròtesis ortopèdiques i audiològiques.   
La preparació dels pacients per a les proves de diagnòstic i tractament. Garantir l'eficàcia de les exploracions.   
Assessorar sobre l'exploració adequada per a cada regió anatòmica o patologia. Fomentar l'ús racional de les radiacions ionitzants entre la població general i especialment sobre la sanitària. Elaborar informes sobre les seues unitats de treball respectives.   
Assessorar a tots els nivells i àrees relacionades amb la seua professió. Participar en la formació de nous titulats i en la formació postgraduada.   
I qualsevol altre camp relacionat amb el seu currículum formatiu.  
Article 19. Exercici professional  
1. Els tècnics superiors sanitaris, incorporats al Col·legi, podran actuar professionalment:  
a) Com a professional lliure de forma independent o associat amb un altre o altres homòlegs o distints professionals.  
b) Com a professional assalariat d'empreses o d'altres professionals  
c) Com a professional al servei de qualsevol administració pública i dels seus organismes.  
d) De qualsevol manera legal que puga exercir-se la professió.  
2. El tècnic superior haurà de comunicar la seua situació al Col·legi, quan sol·licite la seua incorporació i sempre que es produïsquen variacions en la forma o formes d'actuació professional que desenrotlle.  
Article 20. Perfil professional  
El Col·legi Professional de Tècnics Superiors Sanitaris de la Comunitat Valenciana assumeix, com a tasca, vetlar pel compliment de l'exercici professional de les funcions del tècnic superior en Laboratori de Diagnòstic Clínic, Imatge per al Diagnòstic, Anatomia Patològica-Citologia, Radioteràpia, Ortoprotètica, Dietètica, Salut Ambiental, Documentació sanitària, i d'Audiopròtesi. En aquest sentit, a l'aacabament de la seua formació bàsica, els tècnics superiors sanitaris:  
a) Hauran de posseir les aptituds, habilitats i coneixements necessaris per a aplicar les tècniques, mètodes i procediments, i així interactuar en el seu camp, mitjançant l'ocupació de la ciència àmbit de la seua competència. En aquest sentit, seran els responsables d'establir, amb fins diagnòstics i/o de tractament, les tècniques o procediments i programes a aplicar a l'individu amb la major eficàcia.  
b) Assumiran la responsabilitat del mateix aprenentatge de manera continuada, de manera que puga accedir a l'especialització, investigació científica, docència i responsabilitat organitzativa, així com a l'exerciment d'una professió totalment actualitzada, i participarà en els programes de formació de la seua especialitat.  
c) Seran capaços de:  
En el cas del tècnic superior de Laboratori de Diagnòstic Clínic:  
1. Administració i organització dels recursos de la seua àrea de treball:   
a. Organitzar, desenrotllar i gestionar fitxers de pacients, com també el manteniment d'equips i maquinària.  
b. Maneig de programes informàtics, control de qualitat, magatzem de reactius, etc.  
c. Gestió de recursos humans del seu àmbit professional.  
2. Gestió:  
d. Gestionar i realitzar els procediments de les fases preanalítica i postanalítica, en la unitat d'un laboratori d'anàlisis clíniques. Bioquímica, hematologia-hemoteràpia, banc de sang, microbiologia immunologia, genètica, biologia molecular; reproducció humana, d'investigació, etc.  
3. Realització de presa de mostres:  
e. Arreplegar, identificar, obtindre i extraure mostres biològiques humanes, inclosa la sang, per a la seua posterior anàlisi.  
f. Realitzar aquelles proves funcionals que no requerisquen l'administració de fàrmacs al pacient.  
4. Realització d'estudis de bioquímica clínica, immunologia, biologia molecular i endocrinologia:  
g. Dur a terme determinacions analítiques dels diversos compostos metabòlics, fàrmacs i drogues d'abús.  
h. Tècniques immunològiques específiques, així com anàlisi separativa i quantitativa de proteïnes, hormones i sediment urinari.  
i. Estudis de biologia molecular, com a extracció de ADN, reacció en cadena de la polimerasa (PCR), hibridació in situ (FISH), cariotipat, etc., seleccionant els equips i la tècnica analítica més adient.  
5. Realització d'estudis microbiològics:  
j. Realitzar mètodes de recompte i identificació de bacteris, fongs, virus, paràsits, etc.  
k. Estudi de la sensibilitat als antibiòtics dels distints microorganismes.  
l. Estudis serològics, hemàtics, líquids orgànics, excrements, exsudats, etc.  
6. Realització d'estudis hematològics i genètics, anàlisi de medul'la òssia i sang humana; Obtenció d'hemoderivats:  
m. Realitzar tècniques hemocitomètriques i morfològiques de sang perifèrica i de medul'la òssia; hemostàsia i coagulació, així com les tècniques immunohematològiques que es requerisquen.  
n. Preparar i distribuir hemoderivats en el banc de sang, així com la realització de les distintes proves de compatibilitat transfussional, (prova de Coombs, determinació de grup sanguini, Rh; anticossos irregulars), etc.  
o. Realitzar estudis cromosòmics.  
7. Investigació: (reproducció humana, cèl'lules mare, etc.)  
p. Participar en la posada al punt de noves tècniques, projectes d'investigació i programes formatius, inclosa la docència d'altres tècnics superiors, estudiants, així com d'un altre personal (auxiliars, zeladors, etc.)  
8. Exercici professional:  
q. Exercirà la seua professió en centres hospitalaris (públics i privats), centres d'atenció primària i comunitària, centres de salut pública, centres d'especialitats, centres sanitaris integrats, centre superior d'investigació en salut pública, instituts de biomedicina, bioenginyeria, de biologia molecular i cel'lular, d'investigacions científiques, i d'investigació en general, de l'àmbit universitari, sanitari, etc.  
r. Laboratoris extrahospitalaris (medicina d'empresa), d'investigació, indústria alimentària, farmacèutica, cosmètica, investigació, instituts anatomicoforenses, toxicologia, salut pública, etc.  
9. Seguretat i higiene:  
s. Emprar bones pràctiques de laboratori (BPL), que incloguen el reconeixement dels riscos presents en els laboratoris d'anàlisis clíniques, d'investigació, etc.  
t. Actuar en tot moment atenent a les normes de seguretat i prevenció de riscos en persones, màquines i instal'lacions.  
En el cas del tècnic superior en Imatge per al Diagnòstic/ Medicina Nuclear:  
1. Aplicar el protocol adient per a l'obtenció de la imatge, basant-se en els coneixements teòrics i pràctics dels diferents procediments radiològics tecnicoassistencials, en totes les seues àrees (radiologia convencional, d'urgència, intervencionista, tomografia axial computaritzada, densitometria òssia, ecocardiografia, hemodinàmica, etc.)  
2. Reconéixer i comunicar al facultatiu les situacions que posen la vida en perill i aquelles altres que exigeixen atenció immediata.  
3. Conéixer i executar les mesures preventives de protecció radiològica adequades a cada situació.  
4. Coneixement teoricopràctic de totes els procediments tecnicoassistencials aplicables, ja siga tant en l'obtenció d'imatges per al diagnòstic amb radiacions ionitzants, camps magnètics o ultrasons (ressonància magnètica, eco-doppler, etc.) com en les tècniques aplicables dins del camp de medicina nuclear. Açò inclou processat, digitalització i gestió de la telerradiologia, al seu nivell.  
5. Reconéixer i valorar la qualitat de qualsevol tipus d'imatge obtinguda per les tècniques utilitzades en els serveis d'imatge per al diagnòstic.  
6. Resolució per a decidir, en un moment de necessitat, sobre l'ampliació d'un estudi en cas d'absència del facultatiu.  
7. Coneixement teòric i pràctic de les classes, composició i administració dels diversos contrastos actualment vigents en el camp de la radiologia, així com la seua execució per via endovenosa i oral. En medicina nuclear, el coneixement teoricopràctic dels isòtops radioactius i radiotraçadors, i la seua administració per via endovenosa i oral. Així mateix, extraure mostres sanguínies per a la seua posterior barreja amb els isòtops, i consegüent administració al pacient, per a la seua anàlisi.  
Al seu torn, coneixement de les reaccions adverses que puguen causar els mateixos, i execució de la RCP-reanimació cardiopulmonar, si hi cal.  
8. Utilització dels mitjans informàtics, electrònics i òptics.  
9. Control i vigilància dels distints aparells utilitzats en el servei de radiologia-imatge per al diagnòstic, i en el de medicina nuclear, ja siga pels facultatius especialistes com pels tècnics, per a mantindre les condicions de qualitat necessàries per a cada estudi i comunicar les fallades de funcionament en cas d'avaria al personal qualificat.  
En el cas del tècnic superior d'Anatomia Patològica i Citologia:  
a) Haurà de posseir les aptituds, habilitats i coneixements necessaris per a arreplegar, processar i analitzar les diferents mostres necròpsiques, quirúrgiques, biòpsiques i citològiques, així com poder realitzar una aproximació diagnòstica de les citologies. També col·laborara en la realització de necròpsies clíniques o forenses.  
b) Assumirà la responsabilitat del propi aprenentatge de manera continuada, de manera que puga accedir a l'especialització, investigació científica, docència i responsabilitat organitzativa, així com a un exerciment professional totalment actualitzat.  
Col·laborarà amb els serveis compromesos en el desenrotllament de la salut i serà un agent actiu d'aquest, des de l'àmbit de l'anatomia patològica i la citologia, treballarà en equips multiprofessionals, quan siga apropiat tant per al subministrament de cures de la salut, com en les intervencions per a la promoció de la salut.  
c) Participarà en els diferents nivells educatius a través de: la formació en pregrau, postgrau i continuada del tècnic superior en anatomia patològica i citologia, com a integrant de l'equip docent a les escoles d'anatomia patològica.  
d) Participarà en projectes d'investigació en les àrees relacionades amb la biologia humana i animal.   
e) Exercir la seua professió seguint en tot moment els principis de l'ètica professional del tècnic superior d'anatomia patològica i citologia, amb respecte a altres professionals la salut.  
f) Serà capaç de:  
1. Col·laborar en la presa de mostres, en el processat de biòpsies i en la realització de necròpsies clíniques o forenses; preparar, seleccionar i fer aproximació diagnòstica de citologies,   
2. Recepció, processat i magatzematge de mostres biològiques, humanes i animals.  
3. Realització de necròpsies clíniques o forenses, sota la direcció del facultatiu.  
4. Preparació, selecció i aproximació diagnòstica de citologies.  
5. Aplicació de les tècniques d'inmunohistoquímica, microscòpia electrònica i biologia molecular, de manera que servisquen com a suport al diagnòstic clínic o medicolegal.  
6. Organitzar i programar el treball, complint amb els criteris de qualitat del servei i d'optimització de recursos.  
7. Gestió de les normes de qualitat adaptades al laboratori d'anatomia patològica.  
8. Utilització dels mitjans informàtics, electrònics i òptics.  
9. Registrar fotogràficament les peces i preparacions a nivell macroscòpiques, microscòpiques i ultramicroscòpiques.  
En el cas del tècnic superior de Radioteràpia:  
1. Localitzarà l'àrea de tractament especificada pel facultatiu, i aplicarà el protocol adequat, segons les diferents modalitats existents, per a obtindre imatges radiològiques: simulació convencional (equip de RX), TAC (simulació virtual), sistema de visió portal, etc., així com el seu processament. Per tal de localitzar l'àrea de tractament especificada amb la major nitidesa possible, elaborar sistemes immovilitzadors, així com realitzar marques en la pell dels pacients (tatuatges, etc.) per a reproduir diàriament el tractament.  
2. Conéixer de forma teoricopràctica les diferents tècniques de tractament utilitzades en radioteràpia. Radioteràpia externa convencional, radioteràpia externa 3D, IMRT, IGRT, tècniques especials (RIO, radioteràpia estereotàctica, etc.), i braquiteràpia amb les seues diferents modalitats (plesioteràpia, intersticial, endocàvitaria, etc.).  
3. Identificar els efectes secundaris (aguts i tardans) associats als tractaments amb radiacions ionitzants, i comunicar-los al facultatiu responsable, així com qualsevol situació que pose en risc la vida del pacient o que requerisca d'una actuació immediata.  
4. Executar les mesures preventives de protecció radiològica adequades a cada situació, en un servei d'oncologia radioteràpica.  
5. Elaborar complements, motles, accessoris, etc., necessaris per a aplicar correctament els tractaments de radioteràpia.  
6. Realitzar planificacions dosimètriques clíniques de pacients, segons la seua localització, per tal d'aconseguir la millor opció terapèutica, incloent en el procés la delimitació d'òrgans de risc o qualsevol altre volum que el facultatiu mèdic estime necessari.  
7. Utilitzar adequadament els mitjans informàtics, electrònics, òptics, etc., disponibles en el servei d'oncologia radioteràpica.  
8. Participar i col·laborar en la posada al punt de noves tècniques, projectes d'investigació, programes formatius, etc. i en la gestió dels recursos del servei d'Oncologia Radioteràpica.  
9. Efectuar les verificacions dosimètriques físiques dels equips usats en el servei d'oncologia radioteràpica, segons el programa de garantia de qualitat en radioteràpia, per a garantir tant el funcionament correcte d'aquests, com la qualitat del feix d'irradiació o, en cas contrari, notificar-ho al personal qualificat.  
10. Mantindre i vigilar els aparells i sales d'administració de radioteràpia, perquè tinguen les condicions higièniques necessàries.  
11. Atendre i manipular el pacient des d'una correcta perspectiva sanitària tecnicoassistencial, així com utilitzar i aplicar les tècniques de tractament.  
En el cas del tècnic superior de Documentació Sanitària:  
1. Indexar i codificar els diagnòstics i procediments referents als episodis assistencials, no solament a l'àrea d'Hospitalització, si no també en l'àrea d'Urgències i Consultes Externes.  
2. Gestionar i controlar el registre de pacients, com tambè les agendes de Consultes Externes; realitzar els controls de qualitat necessaris de la base de dades per a la seua actualització i depuració de les llistes d'espera en consultes.  
3. Gestionar la demanda quirúrgica als centres hospitalaris; registrar el pacient; codificar els diagnòstics i procediments de la llista d'espera quirúrgica; actualitzar i depurar la llista d'espera i mantenir sempre una constant comunicació amb els responsables dels diferents serveis quirúrgics del centre hospitalari i amb els serveis centrals de la Conselleria de Sanitat de la Comunitat Valenciana, a través dels programes informàtics creats a aquest efecte.  
4. Indexar i codificar els diagnòstics i procediments en l'àrea quirúrgica; realitzar els controls de qualitat necessaris per a la depuració dels possibles errors en la introducció de les dades (duplicitats, absència del número SIP, etc.).  
5. Gestionar la informació clínica a tercers; facilitar la documentació sol·licitada pel mateix pacient o una altra institució sanitària o judicial, i aplicar sempre la legislació vigent referent a la confidencialitat i privacitat de les dades.  
6. Gestionar la demanda d'hospitalització del pacient en el mateix centre hospitalari i coordinar els trasllats de pacients intercentres, i garantir el compliment de les normes de l'administració sanitària.  
7. Gestionar i derivar les sol·licituds d'assistència dirigides a altres centres sanitaris, i codificar els diagnòstics de les propostes d'assistència (SIFCO: fons de cohesió sanitària per a la derivació de pacients per a assistència sanitària especialitzada programada, entre centres hospitalaris dependents del Sistema Nacional de Salut).  
8. Participar en totes aquelles tasques, en què el facultatiu responsable de la Unitat de Documentació Clínica el considere capacitat, com pot ser la participació en comissions clíniques o activitat docent.  
En el cas del tècnic superior d'Audiología Protètica /Audiopròtesi:  
1. Realitzar exploracions clíniques i audiològiques per a analitzar la funcionalitat de l'oïda.  
2. Seleccionar i/o adaptar i/o ajustar un tipus de pròtesi auditiva no implantada, en funció de la deficiència auditiva del pacient, així com de les seues necessitats.  
3. Ajustar les pròtesis auditives implantades en funció de la deficiència auditiva del pacient, així com de les seues necessitats personals i socials.  
4. Coneixement, selecció i ajustament de les ajudes tècniques auditives.  
5. Instruir el pacient/usuari, o els seus familiars/tutors, de la utilització correcta i manteniment de les pròtesis auditives, així com dels adaptadors auditius i ajudes tècniques.   
6. Facilitar, el màxim possible, la comunicació amb el metge otorinolaringòleg, logopeda, psicòleg i la resta de personal que envolta el pacient/usuari, sempre tenint en compte la Llei Protecció de Dades.   
7. Seleccionar, elaborar i ajustar els adaptadors anatòmics, els estàndards i els protectors auditius.  
8. Muntatge i reparació dels dispositius electroacústics i acústics, així com de les ajudes tècniques.  
9. Classificar i gestionar el correcte tractament dels distints tipus de residus, d'acord amb la llei vigent.  
10. Rebre una formació, tant contínua com continuada, per a donar resposta en tot moment a les necessitats dels usuaris/pacients.  
11. Col·laborar amb un equip d'atenció interdisciplinària; complir amb les seues responsabilitats/obligacions i, alhora, exigir els seus drets.  
12. Mesurar nivells sonors en recintes per a elaborar informes i mapes de nivells sonors i poder recomanar mesures de protecció auditives individuals o col·lectives. Col·laborar amb la prevenció de riscos laborals.  
13. Crear i/o gestionar, d'acord amb les seues possibilitats, una empresa o gabinet audioprotèsic.  
En el cas del tècnic superior en Salut Ambiental:  
1. Organitzar i gestionar la unitat de salut ambiental. Organització, inventariat i control de recursos materials, manteniment i calibrat d'equipaments, gestió d'arxius i tractament de dades.   
2. Identificar, controlar i vigilar els riscos per a la salut de la població general, associats a l'ús de l'aigua. Inspecció de sistemes d'abastiments, producció d'aigües, que permeten determinar la qualitat de l'aigua de consum, bany, control d'abocaments i vigilància dels sistemes de tractament i depuració, presa de mostres i realització d'anàlisi «in situ"   
3. Identificar, controlar i vigilar els riscos per a la salut de la població general, associats a l'aire i distintes fonts d'energia. Detectar els nivells de contaminació de l'aire, presa de mostres i anàlisi «in situ".   
4. Identificar, controlar i vigilar els riscos per a la salut de la població general, associats a productes químics i vectors d'interés en salut pública. Inspeccionar els processos comercialització i utilització de plaguicides, Presa de mostres i identificació, seguiment i avaluació dels sistemes de control de plagues instal·lats.   
5. Identificar, controlar i vigilar els riscos per a la salut de la població general, associats a la gestió de residus sòlids i de medi construït. Inspecció, presa de mostres i anàlisi «in situ"   
6. Identificar, controlar i vigilar els riscos per a la salut de la població general, associats a la contaminació dels aliments. Inspecció, presa de mostres i anàlisi «in situ".  
7. Identificar, controlar i vigilar els riscos per a la salut de la població general, associats a la contaminació acústica. Inspecció, anàlisi i mesures de sons exteriors, sorolls.  
8. Fomentar la salut de les persones mitjançant activitats d'educació mediambiental. Informar altres agents i la comunitat. Controlar factors contribuents de la salut, mitjançant activitats de vigilància epidemiològica.   
9. Desenrotllar i impulsar estratègies encaminades a la promoció de la salut i actuar com a dinamitzador d'activitats d'educació mediambiental, en col·lectius i grups amb diferents nivells de formació i motivació.   
En el cas del tècnic superior en Ortoprotètica:  
1. Dissenyar òrtesi, pròtesi i ortopròtesi, adaptades a les característiques dels pacients i a la prescripció mèdica i podològica de l'ortopròtesi.  
2. Fabricar òrtesi, pròtesi i/o ajudes tècniques idònies, manejant-se destrament els equipaments, útils i eines, i assegurant l'adequació al pacient i a la terapèutica prescrita.  
3. Adaptar les ortopròtesi i/o ajudes tècniques als pacients; informar/formar sobre les característiques tècniques i normes d'ús correcte; comprovar i realitzar les proves necessàries, per a aconseguir la satisfacció del pacient i del prescriptor d'aquesta.  
4. Identificar i valorar la situació fisicoemocional de les persones amb minusvalideses físiques, susceptibles de ser millorades mitjançant la prestació ortoprotètica.  
5. Participar en la posada al punt de noves tècniques en projectes d'investigació i en programes de formació, així com proposar mesures relacionades amb l'eficiència i seguretat.  
6. Posseir una visió global i integrada del sector i del procés de producció ortoprotètic, tant en el seu vessant públic com privat.  
7. Integrar-se en equip sanitari interdisciplinari per a exercir el seu treball; col·laborar amb els membres de l'equip de treball; assumir les seues responsabilitats; complir els objectius assignats i mantenir el flux d'informació adequat.  
8. Adaptar-se a les noves situacions generades com a conseqüència d'innovacions tecnològiques i organitzatives, introduïdes en la seua àrea laboral.  
En el cas del tècnic superior de Dietètica/Dietètica i Nutrició:  
1. Identificar les necessitats nutricionals de la població en general, elaborant dietes adaptades a ella i realitzar el seu seguiment.  
2. Elaborar dietes adaptades a persones i/o col·lectius amb patologies específiques, interpretant i seguint les prescripcions mèdiques dietètiques dietètiques i realitzar el seguiment d'aquestes.  
3. Determinar la qualitat alimentària i higienicosanitària dels aliments, aplicant tècniques analítiques senzilles, interpretar resultats analítics i informar, elaborant i/o proposant mesures correctores.  
4. Controlar la conservació, manipulació i transformació d'aliments de consum humà, detectant els riscos per a la salut i proposant mesures correctores d'aquests.  
5. Avaluar la influència que els hàbits alimentaris i l'estat nutricional de les persones tenen sobre la salut/malaltia, i explicar els aspectes preventius, assistencials i rehabilitadores.  
6. Previndre els riscos laborals associats, tant personals com de les instal·lacions, i aplicar mesures d'higiene i de protecció.  
7. Participar en el disseny i aplicar, programes i estratègies de promoció de la salut, per tal de promoure actituds i hàbits preventius i higienicosanitaris en la població.  
8. Mantindre la funcionalitat i millorar el rendiment de la unitat/gabinet de treball, cuidarà dels aspectes organitzatius, humans, materials i funcionals d'aquesta.  
9. Participar en la posada al punt de noves tècniques, en projectes d'investigació i en programes de formació continuada, així com proposar mesures relacionades amb l'eficiència i la seguretat en el treball.  
10. Organitzar i/o programar el treball de la unitat/gabinet; adaptar procediments, produir informació i instruccions, preveure, assignar o distribuir tasques, recursos i materials.  
11. Valorar la interrelació de les persones amb els estats de salut/malaltia i precisar els seus aspectes assistencials, preventius i rehabilitadors.  
I, en general, els tècnics superiors sanitaris:  
a) Prestaran atenció a l'individu, tant en salut com en malaltia, aplicant tots els mitjans i tècniques al seu abast.  
b) Col·laboraran amb els serveis compromesos en el desenrotllament de la salut i ser un agent del mateix, des de l'àmbit de cada una de les distintes titulacions, i incorporar tots els nous procediments tecnicoassistencials d'aproximació al diagnòstic clínic, de tractament, de prevenció i d'adaptació.  
c) Participar en els diferents nivells educatius a través de: la formació en els centres educatius en cada una de les especialitats, formació postgrau, i formació continuada dels tècnics superiors sanitaris.  
d) Desenrotllar sistemes de control i excel·lència, que contribuïsquen a l'eficàcia del sistema sanitari, així com elaborar els informes que se li sol·liciten, d'acord amb la seua funció.  
e) Mantindre el seu nivell de competència a través d'una formació permanent i actualitzada.  
f) Participar en projectes d'investigació.  
g) Oferir tècniques d'assessorament i projectes i tecnologia.  
h) Exerciran totes les funcions, sobre la base de l'article 3.4 de la Llei 44/2003, de 21 de novembre, d'Ordenació de les Professions Sanitàries, en concordança amb els reials decrets esmentats en l'article 3 de la Llei 4/2008, de 15 de maig, de la Generalitat, de creació del Col·legi Professional de Tècnics Superiors Sanitaris de la Comunitat Valenciana.  
i) Exercir la seua professió seguint, en tot moment, els principis de l'ètica professional, i respectant els de tots els sanitaris col·legiats.  
j) Respectar, atendre i cuidar els ciutadans pacients, i dedicar-los tota la capacitat i esforç per damunt de qualsevol altre interés.  
k) Respectar el secret professional.  
Article 21. Competència deslleial  
1. El tècnic superior ha d'evitar qualsevol forma de competència deslleial, i en la seua publicitat o propaganda s'atindrà a les normes que establisca el Col·legi o, si és procedent, l'Assemblea General. Està prohibida, en tot cas, la propaganda enganyosa, que siga contrària a la normativa vigent en matèria de competència i a la normativa col·legial en matèria d'honoraris professionals.  
2. El tècnic superior ha de procurar, d'acord amb els usos científics, la comunicació del seu saber a la comunitat professional.  
Article 22. Identificació i emissió de projectes i informes  
1. El tècnic superior col·legiat té el dret i deure identificar el seu treball habitual amb la seua signatura i número de col·legiat. A aquests efectes disposarà, quan en depenga, els mecanismes i suports necessaris. Quan depenga d'empresa o administració, aquesta ha de permetre la possibilitat d'identificació per part del col·legiat. És la identificació el marxamo de garantia legal sobre el treball diari. És el compromís de qualitat amb la societat a què servim.  
2. Quan hi calga, el col·legiat haurà d'assumir treballs professionals que requerisquen emissió de documents, informes, dictàmens, projectes- que hauran de ser signats pel professional, el qual farà constar el seu número de col·legiat i es responsabilitzarà del contingut i oportunitat.   
TÍTOL IV  
DELS ÒRGANS DE GOVERN  
Capítol i  
L'Assemblea General  
Article 23. Caràcter i composició  
1. L'Assemblea General és l'òrgan sobirà del Col·legi I, com a tal, màxim òrgan d'expressió de la voluntat col·legial, i obliga, amb els seus acords, tots els col·legiats, fins i tot els absents, els dissidents i els absentistes.  
2. Serà regit pels principis de participació directa, igual i democràtica, de tots els col·legiats assistents. En les assemblees generals poden participar tots els col·legiats, prèvia acreditació que estiguen en plenitud dels seus drets.   
Article 24. Tipus d'assemblees generals i la seua missió  
1. Poden ser ordinàries o extraordinàries. L'Assemblea General es reunirà, amb caràcter ordinari, com a mínim una vegada a l'any.  
Són facultats de l'Assemblea General Ordinària:  
- Aprovar, si fa al cas, la gestió de la Junta de Govern.  
- Examinar i aprovar els comptes anuals.  
- Aprovar o rebutjar les propostes de la Junta de Govern.  
- Fixar les quotes ordinàries i/o extraordinàries.  
- Qualsevol que no siga competència exclusiva de l'Assemblea Extraordinària.  
- Acordar la remuneració, si fa al cas, dels membres dels òrgans de representació, quan així ho expressen aquests Estatuts.  
- Distincions i mencions.  
- Pressupostos i exercicis.  
Correspon a l'Assemblea General Extraordinària:  
- Nomenament dels membres de la Junta de Govern.  
- Modificació dels Estatuts.  
- Dissolució del Col·legi.  
- Expulsió de col·legiats, a proposta de la Junta de Govern.  
Article 25. Convocatòria de l'Assemblea General  
1. L'Assemblea General Ordinària se celebrarà a la seu del Col·legi o en un altre lloc, i serà facultat de la Junta de Govern qui assenyale el lloc, dia i hora de celebració.  
a) Les convocatòries de les assemblees generals ordinàries seran comunicades per escrit, amb notificació individual a cada col·legiat/ada, amb almenys quinze dies naturals d'antelació a la seua celebració, i especificar el dia, l'hora i lloc i l'orde del dia. Els col·legiats podran consultar a la Secretaria del Col·legi els antecedents dels assumptes a tractar. Així mateix, podran sol·licitar per escrit informació sobre els temes als membres de la Junta de Govern, amb almenys deu dies d'antelació a la Assemblea.  
b) Fins a cinc dies abans de la celebració de l'Assemblea General Ordinària, els col·legiats podran presentar les propostes que desitgen sotmetre a deliberació i acord, si bé només serà obligatori per a la Junta de Govern incloure en l'orde del dia aquelles que vinguen avalades per un cinc per cent del cens de col·legiats, i serà notificada la seua inclusió en el mateix dia de la celebració de l'Assemblea.  
2. Les assemblees generals extraordinàries se celebraran a iniciativa de la Junta de Govern o d'un vint-i-cinc per cent dels col·legiats i am un orde del dia concret. La seua convocatòria no tindrà lloc més enllà del termini de dos mesos, ni menys de quinze dies, comptadors des de la data de sol·licitud, i serà facultat de la Junta de Govern la comunicació per escrit, a cada col·legiat, del dia, hora i lloc de celebració i orde del dia de l'Assemblea General Extraordinària, almenys amb tres dies d'antelació a la celebració d'aquesta. Quan el motiu de l'Assemblea General Extraordinària siga la modificació d'aquests Estatuts, haurà d'acompanyar-se a la convocatòria d'una còpia de les propostes de modificació d'aquests, perquè puguen ser sotmesos a la votació en l'Assemblea, havent de complir en aquesta el que estableix l'article 65 dels presents Estatuts, pel que fa al quòrum d'assistència i adopció d'acords.  
Article 26. Constitució de l'Assemblea General  
1. Les assemblees generals seran dirigides per la Mesa, formada pel president i acompanyat per la resta de la Junta de Govern. El secretari o un delegat presentarà els membres de la Mesa, llegirà l'orde del dia, moderarà els torns de paraula i alçarà l'acta de la sessió.   
2. Les assemblees generals quedaran vàlidament constituïdes en primera convocatòria quan participe la majoria simple dels col·legiats. Quedarà vàlidament constituïda, en segona convocatòria, siga quin siga el nombre d'assistents.  
3. Les assemblees generals podran prendre acords sobre aquells assumptes fixats en l'orde del dia, el qual no pot ser modificat. Tindran dret a veu i vot els col·legiats que es troben presents en l'Assemblea, llevat dels col·legiats d'honor aliens a la professió i els suspesos d'algun d'aquests drets o d'ambdós.  
Article 27. Desenrotllament de l'Assemblea General  
1. El secretari o delegat obri l'Assemblea, presenta la Mesa, inicia l'acta i llig l'orde del dia. La Mesa podrà proposar a l'Assemblea General la modificació de l'orde de discussió dels assumptes inclosos en l'orde del dia, la qual decidirà si és procedent després de votació.  
En cas d'invitats a la mesa, abans de començar el debat sobre l'orde del dia, aquest invitat pot obrir de manera honorífica l'Assemblea.  
2. L'Assemblea pot ser pública o a porta tancada, a criteri de la Mesa. Una Assemblea General pública pot convertir-se en privada si així ho decideix la Junta de Govern en el transcurs d'aquesta.  
3. El secretari pot, prèvia consulta amb el vicepresident, interrompre l'Assemblea General per a introduir descansos, no majors de mitja hora.  
4. El president pot procedir a l'expulsió de qualsevol col·legiat o no col·legiat del recinte de l'Assemblea, sempre de manera justificada i quan entenga que es posa en perill la integritat d'algun col·legiat o col·legiats. El secretari o delegat ho farà constar en acta.  
El president pot sol·licitar la intervenció de les forces de l'orde per a aquesta comesa.  
5. El president, prèvia petició de recessió al vicepresident, pot suspendre l'Assemblea de manera definitiva. Sempre de manera justificada i quan concórreguen causes que puguen constituir delicte o posar en perill la integritat dels col·legiats. El president pot sol·licitar la intervenció de les forces de l'orde per a aquesta comesa.  
6. El secretari és l'encarregat d'alçar la sessió amb permís del president. El president pot fer una intervenció per a tancar l'Assemblea, també pot delegar el vicepresident, o en algun invitat il·lustre, per a aquesta intervenció final.  
7. En la discussió dels assumptes s'establiran torns a favor i en contra que es consumiran alternativament, sense que puguen dedicar-se més de cinc minuts a cada intervenció. Els col·legiats que desitgen consumir torn ho comunicaran a la Secretaria abans de cada assumpte. El secretari també podrà demanar la intervenció d'algun col·legiat, si així ho desitja aquest, per a la defensa o exposició de motius sobre algun assumpte de l'orde del dia. Finalitzades les intervencions, es procedirà a les votacions, si hi calguera.  
8. Podrà concedir-se l'ús de la paraula, per una sola vegada, per al·lusions i aclariments després de consumits els torns i abans de la votació. En qualsevol cas, podrà haver-hi un segon torn de rèplica, si el secretari ho estima oportú.  
9. Les esmenes, addicions i propostes incidentals, han de discutir-se amb preferència a la proposició objecte de debat, i es començarà per les esmenes a la totalitat. Si la Mesa no les assumeix es votarà en primer terme la seua presa de consideració, amb un torn previ a favor i un altre en contra.   
10. Els membres de la Junta de Govern i els components de les comissions, nomenades per a alguna finalitat especial, als quals es discutisca la seua gestió, i els col·legiats la conducta dels quals afecte les proposicions sotmeses a deliberació de l'Assemblea, podran fer ús de la paraula amb caràcter preferent i no consumiran torn. Tampoc no consumiran torn els autors de la proposició mentre aquesta es discutisca. Sempre donarà la paraula el secretari o el delegat per aquest.  
Article 28. Votacions  
Les votacions poden ser:   
a) Ordinàries, com a norma general.  
b) Secretes, en cas de sol·licitud de la quarta part dels col·legiats presents, i sempre que algun membre ho sol·licite en els casos d'assumptes que afecten la imatge del Col·legi, la dignitat d'algun col·legiat, en els de moció de censura o confiança i, en general, en aquells assumptes en què poguera estar condicionada la llibertat en l'emissió del vot.  
c) Nominals, si així ho sol·liciten la tercera part dels col·legiats presents.  
En cas d'empat, la Junta de Govern dirimirà a porta tancada, per no més de cinc minuts, en recessió proposada pel secretari. El president tindrà ací vot de qualitat, en el cas que persistisca l'empat dins de la Junta de Govern.  
Article 29. Acords  
1. Els acords seran adoptats, com a norma general, per majoria de vots a favor respecte a vots en contra, i es computaran els vots vàlids emesos.  
2. No obstant caldrà el quòrum qualificat que, tot seguit s'expressa, en les matèries que s'assenyalen:  
a) Majoria absoluta dels col·legiats inscrits per a aprovar propostes de la Junta de govern quant a fusió, absorció, segregació i dissolució del Col·legi. Per a l'aprovació d'aquestes propostes caldrà igualment un quòrum d'assistència de la meitat més un dels col·legiats censats, en primera convocatòria, i d'un 25% del cens, en la segona.  
b) Els acords per a la modificació dels presents Estatuts serà regit pel previst en l'article 65 dels presents Estatuts.  
c) Els acords per a les mocions de censura es regiran per allò que s'ha estipulat en l'article 31 dels presents Estatuts.  
d) Els altres que es prevegen per a assumptes específics en els reglaments que desenrotllen aquests Estatuts.  
3. Els acords presos en Assemblea General seran de compliment obligatori i vinculants per a tots els membres del Col·legi, i vincularan, fins i tot, els absents, dissidents i absentistes, sense perjudici dels recursos procedents.  
Article 30. Competència de l'Assemblea General  
És competència de l'Assemblea General ordinària o extraordinària, segons allò estipulat en l'article 24:  
1. Aprovar l'Estatut del Col·legi, els reglaments, el Codi Deontològic i la normativa general de compliment obligatori, així com les seues modificacions.  
2. Conéixer i aprovar, si és procedent, la memòria anual de resum d'actuació presentada per la Junta de Govern.  
3. Conéixer i aprovar, si és procedent, la liquidació del pressupost vençut i el balanç i compte de resultats del Col·legi, així com l'informe anual emés per agent extern.  
4. Aprovar els pressupostos i programa d'actuació.  
5. Autoritzar els actes d'adquisició i disposició i gravamen dels béns immobles i drets reals, constituïts sobre aquests.  
6. Conéixer i controlar la gestió de la Junta de Govern, demanar informes i adoptar, si fa la cas, les mocions adients, fins i tot la de censura amb caràcter revocatori, d'acord al que preveu l'article següent, així com resoldre sobre mocions de confiança.  
7. L'establiment d'acords o convenis que vinculen el Col·legi més enllà del temps d'exercici de la Junta que els propose.  
8. L'aprovació, si és procedent, de les quotes econòmiques ordinàries i extraordinàries proposades per la Junta de Govern.  
9. Discutir i votar qualssevol assumptes inclosos en l'orde del dia corresponent.  
10. Aprovar, si és procedent, les propostes de la Junta de Govern quant a la fusió, absorció, segregació i dissolució del Col·legi, per a la seua posterior tramesa a la Generalitat per a la seua tramitació, de conformitat amb allò que ha establit el decret o llei, segons corresponga.  
11. Aprovar, si fa al cas, la concessió de distincions i premis proposada per la Junta de Govern.  
12. Conéixer dels precs i preguntes i proposicions sotmeses a la seua consideració.  
Article 31. Moció de censura  
1. La moció de censura contra la Junta de Govern només podrà plantejar-se en Assemblea General Extraordinària, convocada a aquest efecte i com a únic punt de l'orde del dia. Hi caldrà un quòrum de la meitat més un dels col·legiats en primera convocatòria, i un quòrum del 30%, en segona. Tenen la legitimació per a plantejar moció de censura el 20% dels col·legiats, els quals hauran de fer-ho mitjançant signatures legitimades notarialment o davant del secretari del Col·legi, expressant amb claredat les raons en què es fonamenta i acompanyant una candidatura mínima completa i tancada, d'acord amb el que preveu l'article 47 dels presents Estatuts. Perquè la moció de censura siga aprovada caldrà el vot favorable de la majoria dels assistents, expressat en forma secreta, directa i personal.  
2. L'aprovació de la moció de censura contra la Junta de Govern comportarà el cessament dels càrrecs d'aquesta, i es considerarà des d'aqueix moment com a titulars dels òrgans aquelles persones proposades en la moció triomfant. La duració del mandat d'aquests nous càrrecs serà només pel temps que reste del mandat dels càrrecs cessats per la moció.  
3. El president del Col·legi podrà sotmetre a l'Assemblea General qüestió de confiança, per a la ratificació de la seua gestió i /o programa de govern. La denegació d'aquesta, implicaria la celebració d'eleccions.  
4. Els qui hagueren presentat una moció de censura no podran formular-ne cap altra contra la mateixa Junta de Govern, en el termini de tres anys.  
5. En la votació de la moció de censura no serà admissible el vot delegat.  
Article 32. Llibre d'actes de l'Assemblea General  
1. De les reunions de l'Assemblea General s'estendrà acta, que quedarà registrada en un llibre per a aqueix efecte, signada pel president i el secretari. En cas de no acudir el president, el vicepresident signara com a president accidental.  
2. L'acta de l'Assemblea serà llegida i aprovada per la mateixa Assemblea i tindrà força executiva.  
CAPÍTOL II  
La Junta de Govern  
Article 33. Caràcter  
La Junta de Govern té encomanada la direcció i administració del Col·legi i constitueix l'òrgan executiu d'aquest respecte als acords de l'Assemblea General, als preceptes continguts en aquests Estatuts i reglaments interns que es dicten, i respecte de la resta de les normes i acords que regulen el règim col·legial.  
Article 34. Composició  
1. La Junta de Govern té caràcter col·legiat i estarà integrada pel president, vicepresident, secretari i tresorer i tres vocals, com a mínim, i deu com a màxim.  
2. La Junta de Govern designarà una comissió permanent formada pel president, vicepresident, secretari i tresorer.  
A aquesta Comissió podran incorporar-se, temporalment, vocals o col·legiats experts per a la realització d'activitats especials i fins al cessament d'aquestes.  
3. La Junta de Govern podrà formar comissions, nomenar assessors o coordinadors de secció per a l'exercici de les funcions d'informació, assessorament, enllaç i coordinació de les distintes comissions de treball. La Junta de Govern decidirà si els assessors o coordinadors participen en les reunions de la Junta de Govern o de la comissió permanent, si ho fan amb dret de vot o sense aquest, i si aquest és per a la totalitat d'assumptes a tractar o només els que afecten el seu equip de treball.  
Article 35. Funcions  
Són funcions de la Junta de Govern:  
a) Complir i fer complir els acords de l'Assemblea General, els Estatuts, els  
reglaments i la legislació vigent que afecte el Col·legi.  
b) La gestió i administració del Col·legi i els seus interessos.  
c) Decidir sobre les sol·licituds de col·legiació i baixa dels col·legiats.  
d) Procurar que es complisquen les disposicions legals que afecten la professió, el Col·legi i els col·legiats, els presents Estatuts, el Reglament de Règim Interior  
del Col·legi i la resta de normes adoptades pels òrgans col·legials, si n'hi ha, i tots els acords que adopten els òrgans de govern del Col·legi, fent ús de les mesures legals que jutge convenients per a la seua millor execució, fins i tot demanant l'auxili de les autoritats, dins de l'àmbit territorial del Col·legi, i prestant-los la seua cooperació.  
e) Redactar les modificacions dels Estatuts del Col·legi i el Reglament de Règim Interior d'aquest, per a sotmetre'ls a l'aprovació de l'Assemblea General de col·legiats.  
f) L'exercici de la potestat disciplinària dels col·legiats.  
g) Aprovar, si fa al cas, el compte d'ingressos i despeses i els pressupostos que formule el tresorer, juntament amb l'informe econòmic anual, i la memòria que redacte el secretari, per tal de sotmetre tot això a la definitiva aprovació de l'Assemblea General.  
h) Fixar l'import dels drets de col·legiació, l'import de les quotes col·legials, ordinàries o, si fa al cas, extraordinàries, així com el manteniment o modificació de la seua quantia.  
i) Crear o reestructurar les comissions i grups de treball necessaris per al millor compliment de les funcions col·legials i per a l'estudi, seguiment o promoció d'aspectes d'interés per als tècnics superiors sanitaris.  
j) La preparació dels assumptes que hagen de ser sotmesos a l'Assemblea i l'atenció de tots els aspectes i tràmits referits a la seua celebració.  
k) Acordar la celebració de l'Assemblea General de col·legiats, ja siga ordinària o extraordinària, i assenyalar el lloc, data i hora de celebració i orde del dia.  
l) Convocar eleccions als càrrecs de la Junta de Govern.  
m) Administrar, cuidar, defensar, recaptar i distribuir els fons econòmics del Col·legi.  
n) Exercitar les accions i actuacions oportunes per a impedir i perseguir l'intrusisme i els qui l'encobreixen, el toleren o el promocionen.  
o) Proposar a l'Assemblea General l'establiment de normes orientatives d'honoraris, participar en la confecció dels honoraris professionals amb les entitats involucrades.  
p) Vetlar per l'observació de les condicions de dignitat i prestigi que corresponen al tècnic superior, en l'exercici de la seua professió.  
q) Defensar els col·legiats en l'exercici de les funcions de la professió o en ocasió d'aquestes, quan ho estime procedent.  
r) Exercir els drets i accions que corresponen al Col·legi i, en particular, contra els qui entrebanquen el bon funcionament de l'administració sanitària o la llibertat i independència en l'exercici professional.  
s) Procedir a la contractació dels empleats necessaris per a la gestió del Col·legi. El personal que preste els seus serveis al Col·legi se seleccionarà d'acord amb el que estableix la normativa jurídica de la Llei sobre Consells i Col·legis Professionals de la Comunitat Valenciana, per la qual cosa la contractació se sotmetrà als principis d'igualtat, mèrit i capacitat.  
t) Dirigir, coordinar, programar i controlar l'activitat dels departaments i serveis col·legials.  
u) Adquirir, hipotecar i alienar béns immobles amb l'autorització prèvia de l'Assemblea General.  
v) Proposar a l'Assemblea General, per a l'aprovació definitiva, la concessió de distincions i premis a col·legiats, i a tercers, que hagen fet una labor rellevant a favor de la professió i / o del Col·legi, segons allò que s'ha estipulat en l'article 14.2.  
w) Quantes funcions no indicades deriven d'aquests Estatuts o siguen funcions pròpies del Col·legi i no estiguen expressament atribuïdes a l'Assemblea General.  
Article 36. Convocatòria de la Junta de Govern  
1. La Junta de Govern celebrarà almenys una sessió trimestral, i tantes vegades com ho decidisca el president o tres dels seus membres.  
2. Les convocatòries es faran per escrit a través de la Secretaria, a mandat del president, amb almenys 7 dies d'antelació i acompanyades del procedent orde del dia.  
3. Cal l'assistència de tots els membres. La falta d'assistència no justificada a dues sessions consecutives, o quatre no consecutives, s'estimarà com a renúncia al càrrec.  
4. Les sessions de la Junta de Govern se celebraran preferentment a la seu del Col·legi.  
Article 37. Constitució de la Junta de Govern  
1. La Junta de Govern quedarà favoritament constituïda amb l'assistència de la meitat més un dels seus membres,º entre els quals hi haurà donen trobar-se, almenys, el president o vicepresident, i el secretari.  
2. Els acords es prendran per majoria dels vots emesos i, en cas d'empat, decidirà el vot qualitat del president o del vicepresident, si el president no estiguera present.  
3. Les reunions de la Junta seran plasmades en acta, en què es reflectisquen els assistents, hora d'inici, de final i acords adoptats. Serà signada pel secretari amb el vistiplau del president o vicepresident, si no estiguera present el president.  
Article 38. Duració i renovació dels càrrecs  
1. La duració dels càrrecs serà de quatre anys, i podran ser reelegits per a ocupar aquest o un altre càrrec dins de la Junta de Govern.  
2. Si alguns dels components de la Junta de Govern, llevat del president, cessa  
definitivament per qualsevol causa, aquesta Junta designarà el substitut amb caràcter d'interinitat, tenint el mateix tractament que el substituït i afegirà la paraula interí o interina, fins que es verifique en la pròxima assemblea de la Junta de Govern l'elevació de substitut a definitiu, moment en què es deixarà d'usar la paraula interí en el seu tractament.  
3. La baixa del president serà coberta pel vicepresident en els termes següents:  
- Si la baixa és definitiva: el vicepresident causarà vacant en el seu lloc passant a ser president de manera interina fins a la seua ratificació en la pròxima Junta de Govern. El tractament serà el mateix que el del president.  
- Si la baixa és temporal: el vicepresident tindrà tractament de president accidental.  
4. En el cas anterior, el vicepresident nomenarà el seu substitut, que segons el cas, i en l'Assemblea de la Junta de Govern a aquest efecte, passarà a ser vicepresident accidental o definitiu en els mateixos termes que en el punt anterior.  
Article 39. Del president/a  
1. El president té com a funció la presidència de la Junta de Govern i té atribuïdes les funcions següents:  
a) La representació legal del Col·legi a tots els efectes i la representació del Col·legi en totes les relacions d'aquest amb els poders públics, entitats, corporacions de qualsevol tipus, persones físiques o jurídiques. Aquestes funcions poden ser delegades en altres membres de la Junta de Govern.  
b) Portar la direcció del Col·legi i decidir en casos urgents, juntament amb la comissió permanent, si n'hi ha, i amb l'obligació d'informar sobre les seues decisions a la Junta de Govern, en la següent convocatòria.  
c) Visar les certificats que expedisca el secretari, llevat de les delegades a altres membres de la Junta de Govern.  
d) Subscriure i atorgar contractes, documents i convenis d'interés per al Col·legi.  
e) Ser depositari de la signatura i segell del Col·legi.  
f) Autoritzar, amb la seua signatura, tot tipus de documents en relació amb l'apartat a) d'aquest article. Si bé podran fer de la mateixa manera altres components de la Junta de Govern, que així ho tinguen delegat.  
g) Convocar les reunions de la Junta de Govern i les assemblees generals, tant ordinàries com extraordinàries.  
h) Contractar i portar a terme tot tipus d'actes i documents propis de la gestió i de l'administració col·legial, inclosos els que siguen propis de la qüestió econòmica bancària i financera; si bé la mobilització de fons la farà conjuntament amb el tresorer i amb el beneplàcit del vicepresident i secretari.  
i) Coordinar la labor dels membres de la Junta de Govern.  
2. El president té el tractament del president del Col·legi Professional de Tècnics Superiors Sanitaris de la Comunitat Valenciana.  
3. El president haurà de portar, en tot moment una conducta ordenada i exemplar que siga reflex de la responsabilitat del seu càrrec i referent per a tots els professionals als qui representa.  
4. Condicions per a ser president:  
a) Ser col·legiat.  
b) Exercir la professió com a ocupació principal.  
c) Haver exercit, professionalment, almenys 10 anys.  
5. Motius de cessament:  
a) Defunció  
b) Jubilació  
c) Ser separat legalment o judicialment del Col·legi  
d) Per desistiment de les seues funcions.  
e) Per malaltia o incompatibilitat o incapacitat que excedisca l'any.  
f) Per acabar el temps de duració en el càrrec.  
6. Si els motius de cessament foren els punts b), e) o f), conservarà el tractament i passarà a ser president d'honor. Si el motiu fóra el a), passarà a ser president d'honor a títol pòstum, i conservarà el seu tractament. En els casos c) i d) no li serà respectat el seu tractament, ni tindrà cap tractament honorífic al Col·legi, llevat de la rehabilitació. A petició de la Junta de Govern i ratificació per l'Assemblea General.  
Article 40. Del vicepresident/a  
1. El vicepresident tindrà com a funcions:  
a) Col·laborar amb el president en l'exercici de les seues funcions i exercir totes aquelles tasques delegades.  
b) Assumir la representació absoluta del Col·legi, en aquells casos i situacions en què siga delegada pel president.  
c) Substituir el president de la manera expressada en l'article 37 d'aquests Estatuts.  
d) Portar la direcció, control i direcció d'aquella o aquelles comissions que li siguen encomanades.  
e) Elevar cap a la presidència aquells documents que hagueren de ser visats, segellats o arxivats.  
f) Atendre els requeriments que els col·legiats facen a través dels vocals de les seues àrees i dirigir cap al negociat o negociats pertinents les reclamacions, suggeriments, denúncies, o qualsevol altre document o sol·licitud dels col·legiats.  
2. El vicepresident haurà, en tot moment, de portar una conducta ordenada i exemplar, que siga reflex de la responsabilitat del seu càrrec i referent per a tots els professionals a qui representa.  
3. Condicions per a ser vicepresident:  
a) Ser col·legiat.  
a) Exercir la professió com a ocupació principal.  
b) Haver exercit, professionalment, com a mínim 8 anys.  
4. Motius de cessament definitiu i/o temporal:  
a) Defunció.  
b) Jubilació.  
c) Ser separat legal o judicialment del Col·legi.  
d) Per desistiment de les seues funcions.  
e) Per malaltia o incompatibilitat o incapacitat que excedisca l'any.  
f) Per acabar el temps de duració en el càrrec.  
g) Per substituir el president en els termes de l'article 38.  
Article 41. Del secretari/ària  
1. Són funcions del secretari:   
a) Portar els llibres necessaris per a aconseguir el millor i més ordenat funcionament dels serveis del Col·legi. Hi caldrà que hi haja llibres d'actes de l'Assemblea General i de la Junta de Govern, el de Registre d'Entrada i el de Registre d'Eixida. Així com tots els arxius que siguen procedents, al seu criteri, per a mantindre el bon funcionament del Col·legi.  
b) Estendre acta de les reunions dels òrgans del Col·legi i autentificar amb la seua signatura la del president o vicepresident segons siga procedent, expedir certificats i testimonis.  
c) És el responsable i depositari de la documentació col·legial.  
d) Redactar la memòria anual.  
e) Cuidar l'organització administrativa i laboral de les oficines del Col·legi, garantir-ne el seu funcionament i el compliment de les obligacions legals respecte d'això.  
f) Redactar i enviar els oficis o citacions per als actes del Col·legi.  
g) Complir els acords adoptats per la Junta de Govern.  
h) Controlar la tramitació dels expedients dels col·legiats i tindre permanentment actualitzat el seu Registre.  
i) La custòdia dels períodes electorals, durant els quals dóna fe de la recepció i tramitació de la documentació.  
j) Estar present, juntament amb el president i/o vicepresident, en la Mesa de l'Assemblea.  
k) En l'Assemblea actuarà d'acord amb allò que s'ha previst en aquests Estatuts en l'article 30.  
l) Confeccionar el cens anual de col·legiats.  
2. El secretari és el cap superior del personal i de l'administració del Col·legi.  
3. Condicions per a ser secretari:  
a) Ser col·legiat.  
b) Exercir la professió com a ocupació principal.  
c) Haver exercit la professió, almenys 3 anys.  
4. Motius de cessament definitiu i/o temporal:  
a) Defunció  
b) Jubilació  
c) Ser separat legalment o judicialment del Col·legi  
d) Per desistiment de les seues funcions  
e) Per malaltia o incompatibilitat que excedisca l'any.  
f) Per acabar el temps de duració en el càrrec.  
Article 42. Del tresorer/a:  
1. Són funcions del tresorer:  
a) Recaptar, vigilar i administrar els fons del Col·legi i portar la comptabilitat.  
b) Efectuar els pagaments ordenats per la Junta de Govern i signar els documents per al moviment dels fons del Col·legi, conjuntament amb el degà o vicedegà.  
c) Fer el balanç i compte de resultats de l'exercici, liquidant el pressupost vençut i formular el pressupost d'ingressos i despeses, elaborant els comptes generals per a informar la Junta de Govern, i sotmetre'ls, posteriorment, a l'aprovació de l'Assemblea General.  
d) Portar o supervisar els llibres de comptabilitat que calguen.  
e) Realitzar el balanç de situació tantes vegades com ho requerisca el president o la Junta de Govern.  
f) Tindre informada la Junta de Govern sobre l'estat financer del Col·legi, i compliment de les previsions pressupostàries d'ingressos i despeses.  
g) Controlarà els cobraments i pagaments, i intervindrà totes les operacions d'ingressos i despeses.  
2. Condicions per a ser tresorer:  
a) Ser col·legiat.  
b) Exercir la professió com a ocupació principal.  
c) Haver exercit la professió almenys 3 anys.  
3. Motius de cessament definitiu i/o temporal:  
a) Defunció.  
b) Jubilació.  
c) Ser separat legal o judicialment del Col·legi.  
d) Per desistiment de les seues funcions.  
e) Per malaltia o incompatibilitat que excedisca l'any.  
f) Per acabar el temps de duració en el càrrec.  
Article 43. Dels vocals  
1. Són funcions dels vocals:  
a) Auxiliar els titulars dels altres càrrecs de la Junta de Govern, i substituir-los per orde, llevat del president, en les seues absències, i assistir a les seues deliberacions i reunions.  
b) Dur a terme les tasques i funcions que els encomanen el president o la Junta de Govern.  
c) Formar part de les comissions de treball que es constituïsquen per a l'estudi i desenrotllament de qüestions i assumptes inherents a cada una de les distintes titulacions i les seues àrees d'actuació, supervisar i coordinar les comissions de treball i els seus responsables.  
d) Actuar a favor de la col·legiació total a la Comunitat Autònoma Valenciana, i fer veure que la col·legiació va més enllà de l'obligació legal, en ser un acte de prestigi professional i de progrés professional.  
e) Demanar en els seus llocs tota la informació que haja de ser posada a disposició de la Junta de Govern.  
f) Fer arribar totes les notícies i publicacions d'interés als col·legiats.   
g) Un vocal de cada titulació dirigirà la comissió específica de la seua especialitat.  
Article 44. Remuneració i honoraris  
1. En principi, l'exercici dels càrrecs no comporta cap retribució econòmica, sempre que cap d'ells deixe el seu lloc de treball per a dedicar-se exclusivament al càrrec que li corresponga en el Col·legi Professional.  
2. Seran reemborsades les despeses que comporte l'exercici del càrrec.  
3. Seran reemborsades les despeses en material per al Col·legi.  
4. El Col·legi cobrirà, d'una manera decorosa, les despeses en viatges o actes de representació.  
5. L'abonament de despeses serà efectuat sempre que no supere els 500 €, i en tot cas, tindrà la conformitat del tresorer. Les quantitats que superen els 500 € haurà de ser aprovades per la Junta de Govern, que tindrà en compte l'informe de Tresoreria.  
6. Per a cobrar-les, hi caldrà presentar totes les factures prèviament.  
7. En casos particulars, serà possible crear una provisió de fons a nom dels representants col·legials.  
8. Així mateix, es cobraran dietes en el cas que s'efectue treball extraordinari, fora de l'horari normal o laboral.  
9. Es crearà un reglament que regule els preus tipus de les dietes, nits i quilometratges.  
10. La Junta de Govern pot recompensar, fins a 300 €, els treballs realitzats pels membres del Col·legi, sempre a petició del col·legiat, o col·legiats que han realitzat l'esmentat treball. En cas d'excedir la quantitat de 300 €, aquesta haurà de ser aprovada per l'Assemblea General, que tindrà en compte l'informe de la Junta de Govern.  
11. El president i el vicepresident podran disposar automàticament dels fons del Col·legi, i en retran compte, com més prompte millor, al tresorer. Justificaran les despeses davant de la Tresoreria sempre que siguen menors de 500 € i a la Junta de Govern, si són superiors a l'esmentada quantitat. La Junta de Govern tindrà en compte l'informe de Tresoreria. L'Assemblea General haurà de tindre coneixement de les despeses.  
12. En l'esmentat reglament intern s'especificaran, amb detall, la resta de casos que ací no s'arrepleguen.  
CAPÍTOL III  
Comissions  
Article 45. Creació de comissions de treball  
1. A iniciativa de la Junta de Govern es podran crear les comissions de treball que es jutgen convenients.  
2. Les comissions de treball seran supervisades per un membre de la Junta de Govern.  
3. Els objectius i el reglament de funcionament seran aprovats per la Junta de Govern.  
4. Obligatòriament, hi haurà 9 comissions de titulació: 1 per a laboratori, una altra per a anatomia patològica; una altra per a imatge per al diagnòstic- medicina nuclear; una altra per a ortoprotètica; una altra per a radioteràpia; una altra per a dietètica; una altra per a audiologia protètica; una altra per a salut ambiental, i una altra per a documentació sanitària. En cas necessari, hi haurà una Comissió per a Medicina Nuclear.  
5. - Hi haurà també, almenys, les comissions següents:  
- Comissió de Règim Interior.   
- Comissió de Qualitat, Competència i Desenrotllament Professional.  
- Comissió de Formació i Investigació.  
CAPÍTOL IV  
Eleccions a la Junta de Govern  
Article 46. Condicions per a ser elector i elegible  
1. Tenen dret a actuar com a electors, en la designació dels membres de la Junta de Govern i ser elegibles, tots els col·legiats en el moment de la convocatòria, sempre que estiguen al corrent de les seues obligacions col·legials i no estiguen afectats per una sanció, prohibició, incapacitat o incompatibilitat legal o estatutària, que comporte la suspensió d'activitats col·legials.  
2. Per als càrrecs de president, i vicepresident de la Junta de Govern, haver complit i acreditar un mínim de divuit anys d'exercici professional respectivament; per als càrrecs de secretari i tresorer, tres anys, i hi caldrà observar les condicions dels articles 39 al 42.  
Article 47. Candidatures  
Hi ha una única via d'elecció per via ordinària.  
1. Candidatures:  
a) Només podran concórrer a les eleccions les candidatures completes, en què estiguen tots els membres de la Junta de Govern a elegir.  
b) Les candidatures hauran de formar-se indicant el càrrec al qual opta cada candidat, els quals hauran de signar la seua acceptació de formar part d'aquesta.  
c) Les candidatures estaran avalades per almenys 30 col·legiats.  
d) La candidatura estarà composta per president, vicepresident, secretari, tresorer i de 8 a 10 vocals. En total: de 12 a 14 persones.   
e) Haurà d'existir un mínim d'1 representant de cada una de les titulacions oficials acadèmiques.  
2. Les candidatures estaran representades per un dels integrants de l'esmentada candidatura, i serà a qui es requerisca la documentació i altres dades per part de la Junta de Govern.  
3. Tots els integrants de la candidatura han d'avalar la seua condició d'elegibles per al lloc que pretendre ocupar.  
Article 48. Convocatòria  
1. La convocatòria d'eleccions haurà d'efectuar-la la Junta de Govern amb almenys 60 dies d'antelació a la data de celebració, que farà pública, alhora, la llista de col·legiats amb dret de vot, la qual estarà a lliure disposició en la secretaria del Col·legi.  
2. Els col·legiats que desitgen formular alguna reclamació contra les llistes d'electors hauran de formalitzar-la en el termini de 10 dies, comptadors després d'haver estat exposades. Aquestes reclamacions hauran de ser resoltes per la Junta de Govern dins dels cinc dies següents al de l'expiració del termini per a formular-les, la resolució haurà de ser notificada a cada reclamant dins dels deu següents dies.  
3. Les candidatures hauran de presentar-se en mà en la secretaria del Col·legi, degudament signades per tots els seus membres i amb expressió del seu lloc de residència (declaració jurat o certificat), dins dels quinze dies següents a aquell que es faça pública la convocatòria, i una vegada transcorreguts aquests quinze dies, la Junta de Govern haurà de fer pública la relació de candidatures dins dels cinc dies següents.  
En el cas de presentació d'una única candidatura, aquesta haurà de ser ratificada mitjançant votació el dia que s'haja fixat per a aquesta, de tal manera que aconseguisca la majoria simple dels vots emesos.  
4. En cas de no presentar-se cap candidatura en el termini estipulat: la Junta de Govern ixent seguirà en els seus càrrecs de manera interina. Es procedirà llavors a una elecció de llistes obertes. Amb aquest sistema tots els col·legiats són potencialment elegibles. La Junta de Govern alçarà l'Assemblea i convocarà eleccions d'acord amb aquest Estatut, i comunicarà que es produirà per llistes obertes. Aquells col·legiats no disposats a cobrir algun càrrec, hauran de notificar-lo al secretari ixent en els quinze primers dies, després de convocades les eleccions. La Junta de Govern elaborarà una llista amb els col·legiats elegibles i a quins càrrecs ho són. En aquest cas, cada elector podrà donar el seu vot a un nombre màxim de col·legiats igual al de llocs de cobrir, i s'haurà d'assenyalar la responsabilitat a exercir per a cada soci.  
Els llocs a cobrir seran els de president, vicepresident, secretari, tresorer i de 8 a 10 vocals.  
5. El candidat a president per cada candidatura podrà presentar breument les circumstàncies dels candidats i el programa de la seua candidatura, abans de procedir a la votació, si alguna de les candidatures ho sol·licita amb set dies d'antelació. El degà electe, per qualsevol de les vies utilitzades, podrà dirigir-se breument a l'Assemblea General.  
6. Els suports que siguen de titularitat del Col·legi podran ser usats per totes les candidatures en igualtat de temps i espais. L'administració d'aquests espais és responsabilitat del secretari.  
Article 49. La Mesa Electoral i el sistema de votació  
1. Una vegada constituïda vàlidament l'Assemblea General, en els locals i hora de la convocatòria, es constituirà una Mesa Electoral, que serà la que dirigisca la votació i les seues circumstàncies. L'esmentada Mesa estarà formada per tres persones, cap d'elles pertanyent a cap candidatura.  
2. El tècnic superior de més edat, present i no elegible, serà el president de la mesa, i el menor dels presents no elegibles serà el secretari. Una altra persona a sorteig i no elegible serà el vocal. El representant de cada candidatura o un delegat d'aquest obrarà com a interventor.  
3. Els col·legiats hauran de votar en el lloc i hora designat a aquest efecte. En la Mesa Electoral es trobarà l'urna, que haurà d'oferir garanties suficients. Constituïda la Mesa Electoral, el seu president indicarà l'inici de la votació i demanarà permís al secretari de la Junta de Govern. Aquest indicarà així l'hora de començament de les votacions. Quan tots els col·legiats presents hagen introduït el vot en l'urna, el president de la Mesa donarà per conclosa la votació i ho farà saber de viva veu al secretari de l'Assemblea, que ho farà constar en l'acta.  
4. Els col·legiats votaran utilitzant una papereta per persona. Prèvia identificació fefaent de l'elector es lliurarà la papereta al president de la Mesa, el qual la depositarà en l'urna en presència del votant. El secretari de la Mesa assenyalarà en la llista de col·legiats els qui hagen depositant el seu vot.  
5. Es garantirà la possibilitat de votar per correu.   
6. El vot delegat: aquells col·legiats/ades que el dia de l'elecció no puguen anar a les urnes podran delegar el seu vot, d'acord amb el procediment següent:   
a) Fins a 10 dies abans de l'elecció, l'interessat es dirigirà personalment o mitjançant persona proveïda d'autorització subscrita per l'interessat, amb una fotocòpia del DNI, a la Secretaria del Col·legi, comprovarà la seua inclusió en el cens electoral, i sol·licitarà el lliurament de la corresponent delegació de vot.  
b) La Secretaria del Col·legi lliurarà al col·legiat, o a la persona per ell autoritzada, la delegació de vot degudament numerada.  
c) El col·legiat, en què s'haja delegat el vot, el dia de la votació farà lliurament de la delegació al president de la Mesa Electoral i introduirà una papereta de votació per si i una altra per cada delegació que acredite tindre.  
Article 50. Escrutini i acta de votació  
1. Acabada la votació es procedirà a l'escrutini. Seran declarades nul·les aquelles paperetes que continguen expressions alienes al contingut de la votació, o esborralls que impossibiliten la perfecta identificació de la voluntat de l'elector i aquelles que voten per més d'una candidatura o una candidatura incompleta.  
2. Finalitzat l'escrutini, el secretari de la Mesa estendrà acta del resultat de la votació i les seues incidències, que serà signada per tots els membres de la Mesa, i pels interventors si n'hi ha. Resultat que el president de la Mesa, amb permís del secretari de l'Assemblea, farà públic i aquest ho farà constar en acta.  
Article 51. Presa de possessió  
Els membres de la Junta de Govern entrant prendran possessió dels càrrecs en un màxim de quinze dies, comptadors des de la data d'elecció. Els nomenaments seran comunicats a la Conselleria de Justícia i Administracions Públiques.  
El relleu en el govern del Col·legi ha de fer-se d'una manera fluida, amistosa i de col·laboració, i hi caldrà lliurar tota la documentació i invertir tot el temps necessari per a ajudar a la seua interpretació.  
TÍTOL V  
RÈGIM ECONÒMIC  
Article 52. Capacitat jurídica  
1. El Col·legi Professionals de Tècnics Superiors Sanitaris de la Comunitat Valenciana té capacitat jurídica per a la titularitat, gestió i administració de béns i drets adequats per al compliment de les seues finalitats. L'activitat econòmica es realitzarà d'acord amb el procediment pressupostari.  
2. La Junta de Govern, a través del tresorer, realitzarà un informe econòmic anual. Aquest informe serà posat en coneixement de l'Assemblea General per a la seua aprovació.  
Article 53. Recursos  
Els recursos del Col·legi estan constituïts per:  
1. Recursos ordinaris:  
a) Les quotes periòdiques i els drets d'incorporació fixats per la Junta de Govern i aprovats per en l'Assemblea General.  
b) Les quotes ordinàries periòdiques que fixe la Junta de Govern i hagen estat aprovades per l'Assemblea General.  
c) Els drets i les taxes que, eventualment, fixe la Junta de Govern pels serveis col·legials, amb l'aprovació prèvia de l'Assemblea General.  
d) Els rendiments dels béns immobles i drets que constitueixen el patrimoni col·legial.  
e) Qualsevol altre legalment possible.  
2. Recursos extraordinaris:  
a) Les derrames o aportacions extraordinàries aprovades per l'Assemblea General, a proposta de la Junta de Govern.  
b) Les subvencions o donacions de qualsevol tipus de procedència, pública o privada.  
c) Els increments patrimonials legítimament adquirits.  
Article 54. Pressupostos  
La Junta de Govern presentarà anualment, per a la seua aprovació a l'Assemblea General:  
a) La liquidació del pressupost de l'exercici anterior  
b) El pressupost per a l'exercici següent. Una vegada aprovat, el pressupost només pot ser augmentat o reduït per circumstàncies excepcionals, i per acord de l'Assemblea extraordinària convocada a aquest efecte.  
TÍTOL VI  
DEL RÈGIM DISCIPLINARI  
Article 55. Responsabilitat disciplinària  
El Col·legi té potestat disciplinària per a sancionar les faltes comeses pels professionals en l'exercici de la seua professió o activitat col·legial.  
Article 56. Faltes  
Les faltes es qualificaran en lleus, greus i molt greus.  
1. Són faltes lleus:  
a) La desatenció dels requeriments col·legials i del codi deontològic.  
b) La falta de comunicació al Col·legi de les modificacions en les dades personals i professionals de la persona col·legiada en el període establit.  
c) La realització d'actes desconsiderats cap als col·legues, el Col·legi i els seus òrgans rectors.  
d) La falta de seguiment de les instruccions col·legials, degudament aprovades i justificades per un interés general.  
e) L'emissió de publicitat sense visat del Col·legi, dins del termini de set dies hàbils des de la seua publicació.  
2. Són faltes greus:  
a) La reiteració de la comissió de faltes lleus. Es considerarà falta greu la comesa de tres faltes lleus en el període d'un any.  
b) Les accions d'incompliment dels Estatuts i altres normes generals col·legials, així com la vulneració dels deures professionals i principis deontològics de la professió, sense animositat.  
c) La realització d'actes professionals manifestament incorrectes, pels quals resulte perjudicat el pacient.  
d) Cometre actes de desconsideració deliberada contra companys, el Col·legi o els seus gestors.  
e) La falta de pagament de quotes en un període que no supere l'any de col·legiació   
f) L'emissió, sense visar, d'obra científica, informes, projectes o estudis. En aquests casos el Col·legi desautoritzarà els dits treballs.  
3. Són faltes molt greus:  
a) L'encobriment o promoció de l'intrusisme professional en qualsevol de les seues vessants.  
b) La realització d'actes professionals que siguen motiu d'un veredicte judicial, en què s'aprecie dol, engany o negligència.  
c) L'incompliment dels Estatuts i altres normes col·legials i dels principis que inspira la professió, de forma deliberada i dolosa.  
d) La falta de pagament de més d'un any de col·legiació. Aquest fet és motiu d'expulsió sempre que el morós haja estat prèviament requerit.  
e) La comesa de dues faltes greus en un any.  
Article 57. Expedient  
1. La imposició de qualsevol sanció disciplinària exigeix la formació i tramitació prèvia d'un expedient. L'expedient s'ha d'ajustar a les normes següents:  
a) El procediment s'iniciarà per acord de la Junta de Govern, ja siga per iniciativa pròpia o com a conseqüència d'una denúncia formulada per qualsevol col·legiat, persona o entitat pública o privada. La Junta de Govern, quan reba una denúncia o tinga coneixement d'una suposada infracció, podrà acordar la instrucció d'informació reservada abans de decidir la incoació de l'expedient, o si és procedent, que s'arxiven les actuacions sense recurs ulterior. Totes les actuacions relatives a la tramitació de l'expedient aniran a càrrec de l'instructor, el qual serà nomenat per la Junta de Govern entre els col·legiats. En el cas que el càrrec d'instructor recaiguera en algun membre de la Junta de Govern, aquest no formarà part de l'òrgan de Resolució. La incoació de l'expedient, així com el nomenament de l'instructor, es notificaran al col·legiat subjecte de l'expedient.  
b) Correspon a l'instructor practicar totes les proves i actuacions que porten a l'aclariment dels fets. A la vista de les actuacions practicades es formularà un plec de càrrecs on s'exposaran els fets imputats, o bé la proposta de sobreseïment i arxiu de l'expedient.  
c) El plec de càrrecs es notificarà a l'interessat i es concedirà un termini de quinze dies perquè formule al·legacions, i aportar i proposar totes les proves de què intente valdre's.  
d) L'instructor, transcorregut el termini, formularà proposta de resolució, que se li notificarà a l'interessat perquè en el termini de quinze dies puga al·legar tot el que considere en la seua defensa. Durant aquest període se li notificaran les actuacions practicades.  
e) La proposta de resolució, amb tota l'actuació, s'elevarà a la Junta de Govern i aquesta dictarà la resolució apropiada.  
f) Les resolucions sancionadores contindran la relació dels fets provats; la determinació de les faltes constatades; la qualificació de la seua gravetat i la sanció imposada. La relació de fets ha de ser congruent amb el plec de càrrecs formulat en l'expedient.  
2. El termini màxim de resolució i notificació del procediment disciplinari serà de sis mesos. Una vegada transcorregut aquest termini màxim, computat des de la data d'incoació de l'acord, sense dictar una resolució i notificar-la, es produirà la caducitat del procediment disciplinari.  
Article 58. Sancions  
a) Per faltes lleus: des d'amonestació verbal, reprensió privada, amonestació escrita, fins multa per import inferior a 150, 25 euros.  
b) Per faltes greus: des d'amonestació per escrit amb advertència de suspensió, suspensió de la condició de col·legiat i de l'exercici professional, durant un termini no superior a tres mesos i suspensió per a l'exercici de càrrecs col·legials en la Junta de Govern, per un termini no superior a cinc anys, i/o multa compresa entre 150 € i 1500 €.  
c) Per faltes molt greus: des de suspensió de la condició de col·legiat i de l'exercici professional, per un termini superior a tres mesos i no superior a l'any, inhabilitació permanent per a l'exercici de càrrecs col·legials directius. Despullament de tot tracte honorífic que poguera tindre. I/o multa compresa entre 1500 i 15977 euros.  
Article 59. Prescripció de faltes i sancions  
1. El període de prescripció de faltes serà de sis mesos per a les lleus, dos anys per a les greus i tres anys per a les molt greus. El termini de prescripció de les infraccions començarà a comptar-se des del dia en què la infracció s'haguera comés.  
Interromprà la prescripció la iniciació, amb coneixement de l'interessat, del procediment sancionador, i es reprendrà el termini de prescripció, si l'expedient sancionador estiguera paralitzat durant més d'un mes per causa no imputable al presumpte responsable.  
2. El període de prescripció de les sancions serà de tres anys per a les imposades per les faltes molt greus; de dos anys, per a les imposades per faltes greus, i d'un any, per a les imposades per faltes lleus. El termini de prescripció de les sancions començarà a comptar-se des de l'endemà a aquell en què adquirisca fermesa la resolució per la qual s'imposa la sanció.  
Interromprà la prescripció la iniciació, amb coneixement de l'interessat, del procediment d'execució, i tornarà a transcórrer el termini si aquell està paralitzat durant més d'un mes per causa no imputable a l'infractor.  
Article 60. Rehabilitació  
El sancionat podrà demanar a la Junta de Govern la seua rehabilitació, amb les consegüents cancel·lacions de la nota del seu expedient. Aquesta petició es podrà realitzar en el termini de tres mesos si la falta és lleu; en el termini d'un any, en cas de falta greu; en el termini de dos anys, si la falta fora molt greu i si haguera sigut expulsat, en el termini de set anys, des de la data de l'inici del compliment de sanció.  
TÍTOL VII  
DEL RÈGIM JURÍDIC  
Article 61. Règim de recursos  
1. Contra els actes, acords i resolucions corporatives que estiguen subjectes al dret administratiu, es podrà interposar recurs potestatiu de reposició davant de l'òrgan que els va dictar i posarà fi a la via administrativa, o acudir directament a la jurisdicció contenciosa administrativa, en el termini de dos mesos.  
2. El termini per a la interposició del recurs de reposició serà d'un mes, si l'acte fóra exprés; si no ho és, el termini serà de tres mesos. Es comptarà, per al sol·licitant i altres possibles interessats, a partir de l'endemà del dia en què, d'acord amb la seua normativa específica, es produïsca l'acte presumpte. Transcorreguts els dits terminis, únicament podrà interposar-se recurs contenciós administratiu, sense perjudici, si fa al cas, de la procedència del recurs extraordinari de revisió.  
3. L'activitat del Col·legi Professional de Tècnics Superiors Sanitaris de la Comunitat Valenciana, com a corporació de dret públic, estarà sotmesa al dret administratiu quan exercisca funcions administratives. S'exceptuen les qüestions d'índole civil i penal, que queden sotmeses al règim jurídic corresponent, així com les relacions amb el seu personal, que es regiran per la legislació laboral.  
4. Contra els actes i resolucions dictats en matèries delegades per l'administració autonòmica cabrà interposar recurs d'alçada, davant de la conselleria competent per raó de la matèria.  
Article 62. Execució i suspensió cautelar  
Els actes, acords i resolucions del Col·legi són immediatament executius, però d'acord amb la Llei 30/1992, de 26 de novembre, de Règim Jurídic de les Administracions Públiques del Procediment Administratiu Comú, l'òrgan que haja acordat aquest podrà, a petició del recurrent o d'ofici, acordar la suspensió de l'execució, mentre no siga ferm l'acte impugnat.  
Article 63. Notificació  
Es notificaran als col·legiats les resolucions i actes dels òrgans col·legials que afecten els seus drets i interessos, per qualsevol mitjà que permeta tindre constància de la recepció, així com la data, la identitat i el contingut de l'acte notificat.  
Article 64. Nul·litat  
1. Són nuls de ple dret els actes dels òrgans col·legials que incórreguen en alguns dels supòsits que estableix l'article 62 de la Llei 30/1992, de 26 de novembre, Reguladora del Règim Jurídic de les Administracions Públiques i del Procediment Administratiu Comú.  
2. Són anul·lables els actes dels òrgans col·legials que incórreguen en els supòsits establits en l'article 63 de la Llei 30/1992, de 26 de novembre, així com aquells que suposen una infracció dels presents Estatuts.  
Article 65. Reforma d'Estatuts  
1. La reforma dels presents Estatuts podrà realitzar-se a instància del 20% del cens col·legial o a proposta de la Junta de Govern i serà l'Assemblea General Extraordinària, convocada a aquest efecte, on s'aprove la dita modificació  
2. Aquestes assemblees generals extraordinàries exigiran un quòrum d'assistència de la meitat més un dels col·legiats en primera convocatòria, i, en segona, amb el 30% del cens col·legial.   
En tot cas, els acords s'adoptaran amb el vot favorable de la majoria dels emesos, expressat de forma directa, secreta i personal.  
Article 66. Validesa dels acords dels òrgans de govern  
Conforme estableix la disposició transitòria primera de la Llei 30/1992, de 26 de novembre, l'actuació del Col·legi Professional de Tècnics Superiors Sanitaris de la Comunitat Valenciana s'ajustarà a la legislació específica, i fins que no es complete aquesta li seran aplicables les prescripcions de la dita Llei, en allò que siga procedent.  
TÍTOL VIII  
REGISTRE DE SOCIETATS PROFESSIONALS  
Article 67. Registre de Societats Professionals  
1. Es constitueix, a la seu del Col·legi Professional de Tècnics Superiors Sanitaris de la Comunitat Valenciana, el Registre de Societats Professionals, previst en la Llei 2/2007, de 15 de març.  
2. Les societats professionals, constituïdes d'acord amb la Llei 2/2007, de 15 de març, s'inscriuran al Registre de Societats Professionals del Col·legi Professional, en els termes que preveu la dita norma. Serà títol prou per a la inscripció la comunicació remesa pel Registre Mercantil a aquests efectes.   
3. Les societats professionals constituïdes, amb anterioritat a l'entrada en vigor de la Llei 2/2007, de 15 de març, que queden sotmeses a l'àmbit d'aplicació d'aquesta, hauran de sol·licitar la seua inscripció al Registre de Societats Professionals del Col·legi, en el termini d'un any, comptador des de la constitució del Registre. En cas d'incompliment, el Col·legi Professional de Tècnics Superiors Sanitaris de la Comunitat Valenciana podrà practicar d'ofici la inscripció, sense perjudici de les responsabilitats disciplinàries a què haguera lloc.   
4. En la inscripció constaran els punts següents:  
a. Denominació o raó social i domicili.  
b. Data i ressenya identificativa de l'escriptura pública de constitució i notari autoritzant; i duració si s'haguera constituït per un temps determinat.  
c. Activitat o activitats professionals que constitueixen l'objecte social.  
d. Identificació dels socis professionals i no professionals i, en relació amb els primers, número dels col·legiats i Col·legi Professional de pertinença.  
e. Identificació dels administradors i representants, amb indicació de la condició de soci professional o no, de cada u.  
5. El Col·legi Professional de Tècnics Superiors Sanitaris de la Comunitat Valenciana remetrà al Ministeri de Justícia i a la Conselleria de Justícia i Administracions Públiques de la Generalitat les inscripcions practicades, en els termes previstos per la Llei.  
Article 68. Societats professionals  
1. Les societats professionals inscrites, d'acord amb el que preveu l'article anterior, queden sotmeses al control deontològic del Col·legi Professional de Tècnics Superiors Sanitaris de la Comunitat Valenciana i al règim disciplinari vigent, establit en els presents Estatuts. El Col·legi Professional exercirà sobre elles les competències que l'ordenament jurídic li atorga sobre totes les professions de tècnic superior, de la branca Sanitària.  
2. El Col·legi certificarà la condició de col·legiat dels socis professionals i la seua habilitació per a l'exercici professional, a l'efecte de l'escriptura constitutiva de la societat, i comunicarà, si fa al cas, al Registre Mercantil, qualsevol circumstància que inhabilite posteriorment aquests per a l'exercici de la professió.  
3. Les societats professionals estaran obligades a contribuir al sosteniment de les càrregues corporatives, mitjançant el pagament dels drets d'inscripció i quotes que establisca l'Assemblea General.  
4. Les societats professionals inscrites tindran dret a ser emparades pel Col·legi, d'acord amb les seues competències, en les seues legítimes pretensions amb motiu de l'exercici de la seua activitat; i a no ser limitades en la seua activitat, llevat per causa disciplinària o incompliment de les normes deontològiques. Tot I que no podran participar en els òrgans de govern del Col·legi ni estar representades en les assemblees generals; ni tindran dret de sufragi actiu o passiu.  
5. Les societats professionals tindran el deure d'estar al corrent de les càrregues corporatives; complir amb els requeriments del Col·legi i acatar les normes deontològiques de la professió.  
TÍTOL IX  
DE LES RELACIONS AMB EL CONSELL AUTONÒMIC DE COL·LEGIS DE TÈCNICS SUPERIORS SANITARIS   
DE LA COMUNITAT VALENCIANA, I AMB EL CONSELL GENERAL ESTATAL DE CONSELLS I   
COL·LEGIS DE TÈCNICS SUPERIORS SANITARIS  
Article 69. De les relacions amb el Consell Autonòmic de Col·legis de Tècnics Superiors Sanitaris de la Comunitat Valenciana i amb el Consell General Estatal de Consells i Col·legis de Tècnics Superiors Sanitaris  
1. D'acord amb la legislació vigent, el Col'legi Professional de Tècnics Superiors Sanitaris de la Comunitat Valenciana podrà integrar-se en el Consell Autonòmic de Col'legis de Tècnics Superiors Sanitaris, si aquest es crea per norma autonòmica, arribat el cas.  
2. Així mateix, podrà integrar-se en el Consell General Estatal de Consells i Col'legis de Tècnics Superiors Sanitaris, si aquest és creat per norma estatal.  
TÍTOL X  
L'EXTINCIÓ DEL COL·LEGI  
Article 70. Dissolució del Col·legi  
1. El Col·legi Professional de Tècnics Superiors Sanitaris de la Comunitat Valenciana té voluntat de permanència, i està constituït indefinidament per al compliment dels seus fins.  
2. No obstant això, en cas de dissolució o reestructuració, que afecte el patrimoni del Col·legi, aquest es destinarà en primer lloc a cobrir el passiu. L'actiu restant s'adjudicarà amb les cauteles que s'establisquen.  
3. Si no es dóna aquesta circumstància, la Junta de Govern actuarà com a comissió liquidadora i decidirà la destinació que es done als béns i drets existents, sempre que la destinació siga una altra entitat o associació de caràcter no lucratiu, amb l'acord previ de l'Assemblea General.  
4. La dissolució serà efectiva per acord del Col·legi Professional, i haurà de ser aprovada per Llei de la Generalitat, amb un informe previ del Consell Valencià de Col·legis Professionals competent.